open-index/open-wikipedia-markdown huggingface dataset:
曹聲公

**曹聲公**，姬姓，名**野**，乃春秋時之曹第二十三君。平公之子，悼公之弟也。

悼公九年（魯昭公二十七年）薨，弟聲公即位。聲公五年（魯昭公三十二年），曹會晉、魯、齊、宋、衛、鄭、莒、薛、杞小邾諸侯之大夫城成周。平公弟通弒聲公代立，是為隱公。譙周云：檢世本及春秋，悼伯卒，弟露立，諡靖公。實無聲公、隱公，按此，則城成周、會召陵，皆靖公時，今從史記。
## 據
* 《史記·管蔡世家》
* 《左傳》
分類:曹世家
曹隱公

**曹隱公**，姬姓，名**通**，乃春秋時之曹第二十四君。武公之子，平公之弟也。

聲公五年（魯昭公三十二年），通弒平公子聲公代立，是為隱公。隱公四年（魯定公四年），公會周劉子、晉、宋、蔡、衛、陳、鄭、許、莒、邾、頓、胡、滕、薛、杞、小邾、齊諸侯於召陵，侵楚。夏五月，盟於臯鼬。聲公弟露弒隱公代立，是為靖公。譙周云：檢世本及春秋，悼伯卒，弟露立，諡靖公。實無聲公、隱公，按此，則城成周、會召陵，皆靖公時，今從史記。
## 據
* 《史記·管蔡世家》
* 《左傳》
分類:曹世家
曹靖公

**曹靖公**，姬姓，名**露**，乃春秋時之曹第二十五君。平公之子，悼公、聲公之弟也。

隱公四年（魯定公四年），露弒叔父隱公代立，是為靖公。靖公四年（魯定公八年）春三月，靖公薨，子伯陽即位。秋七月，葬靖公。譙周云：檢世本及春秋，悼伯卒，弟露立，諡靖公。實無聲公、隱公，按此，則城成周、會召陵，皆靖公時，今從史記。
## 據
* 《史記·管蔡世家》
* 《左傳》
分類:曹世家
蔡宣侯

**蔡宣侯**，姬姓，諱**考父**，史記世家作**措父**，乃周諸侯蔡之第十一君。戴侯之子也。

戴侯十年薨，子措父即位為宣侯。宣侯二十八年，魯隱公即位。三十年（魯隱公三年），周平王崩，桓王立。三十一年（魯隱公四年），衛州吁請於宋，將除宋公子馮，蔡會諸侯伐鄭。秋，復伐鄭。三十五年（魯隱公八年），夏六月，宣侯薨。八月，葬宣侯。子封人即位，是為桓侯。
## 據
* 《史記·管蔡世家》
* 《左傳》
分類:蔡世家
蔡桓侯

**蔡桓侯**，姬姓，諱**封人**，乃周諸侯蔡之第十二君。宣侯之子也。

宣侯三十五年（魯隱公八年）薨，桓侯即位。二年（魯隱公十年），鄭莊公以王命伐宋，蔡及衛、郕不會王命。秋，宋、衛入鄭，而以伐戴召蔡，蔡怒，從伐戴。八月，鄭圍戴，克之，取蔡及宋、衛三師。五年（魯桓公二年），桓侯及鄭莊公會於鄧，始懼楚也。八年（魯桓公五年），蔡及衛人、陳人從周桓王伐鄭，鄭敗王師，陳佗殺陳桓公大子而自立。九年（魯桓公六年），蔡殺陳佗，立厲公躍。躍，蔡出也。十七年（魯桓公十四年），宋以蔡師及諸侯伐鄭。十八年（魯桓公十五年），桓王崩，莊王立。十九年（魯桓公十六年），桓侯會魯桓公、宋莊公、衛侯於曹，謀伐鄭。夏，及諸侯伐鄭。二十年（魯桓公十七年），夏六月，桓侯薨。秋八月，葬桓侯。弟獻舞即位，是為哀侯。
## 據
* 《史記·管蔡世家》
* 《左傳》
分類:蔡世家
蔡哀侯

**蔡哀侯**，姬姓，諱**獻舞**，字**季**，乃周諸侯蔡之第十三君。宣侯之子，桓侯之弟也。

桓侯無子，桓侯二十年（魯桓公十七年）薨，蔡人召獻舞於陳，而立之，是為哀侯。哀侯六年（魯莊公五年），蔡會諸侯伐衛，納衛侯朔。哀侯娶於陳，息侯亦娶焉。十一年（魯莊公十年），息媯將歸，過蔡，哀侯曰：「吾姨也。」止而見之，哀侯不敬。息侯聞之，怒，使謂楚文王曰：「伐我，吾求救於蔡而伐之。」楚從之。秋，楚敗蔡師於莘，以哀侯歸。十三年（魯莊公十二年），周莊王崩，僖王立。十四年（魯莊公十三年），宋萬弒君會以平之，蔡及齊侯會於北杏。哀侯為莘故，繩息媯以語楚文王。楚文王滅息，以息媯歸，生堵敖及成王焉。迄於是，未言。楚子問之，對曰：「吾一婦人，而事二夫，縱弗能死，其又奚言。」秋，楚伐蔡，入之。十八年（魯莊公十七年），僖王崩，惠王立。二十年（魯莊公十九年），周王子頽作亂，惠王奔鄭。是年，哀侯留楚九歲，薨於楚。子肹即位，是為穆侯。
## 據
* 《史記·管蔡世家》
* 《左傳》
分類:蔡世家
蔡穆侯

**蔡穆侯**，姬姓，諱**肹**，乃周諸侯蔡之第十四君。哀侯之子也。

哀侯二十年（魯莊公十九年）留楚死，國人立子肹，是為穆侯。穆侯以其女弟為齊桓公夫人。穆侯十八年，齊桓公與蔡女戲船中，夫人蕩舟，桓公止之，不止，公怒，歸蔡女而不絕也。蔡侯怒，嫁其弟。齊桓公怒，穆侯十九年（魯僖公四年），齊桓公以諸侯之師侵蔡，蔡潰，遂虜穆侯，遂伐楚。南至楚邵陵。已而諸侯為蔡謝齊，齊桓公歸蔡侯。二十一年（魯僖公六年），楚圍許，穆侯將許男以見楚成王於武城。二十二年（魯僖公七年），周惠王崩，襄王立。二十九年（魯僖公十四年）冬，穆侯薨。子甲午即位，是為莊侯。
## 據
* 《史記·管蔡世家》
* 《左傳》
分類:蔡世家
造父

**造父**，周穆王之臣，趙氏之祖。

趙氏之先，與秦共祖。至中衍，爲商太戊御。其後世蜚廉有子二人，而命其一子曰惡來，事紂，爲周所殺，其後爲秦。惡來弟曰季勝，其後爲趙。季勝生孟增。孟增幸於周成王，是爲宅臯狼。臯狼生衡父，衡父生造父。造父幸於周穆王。造父取驥之乘匹，與桃林盜驪、驊騮、緑耳，獻之穆王。穆王使造父禦，西巡狩，見[西王母，樂之忘歸。而徐偃王反，穆王日馳千里馬，攻徐偃王，大破之。乃賜造父以趙城，由此爲趙氏。自造父已下六世至奄父，曰公仲，周宣王時伐戎，爲御。及千畝戰，奄父脫宣王。奄父生叔帶。
## 據
* 《史記·趙世家》
分類:周列傳
蔡文侯

**蔡文侯**，姬姓，諱**申**，乃周諸侯蔡之第十六君。莊侯之子也。

莊侯三十四年（魯文公十五年）薨，文侯即位。文侯五年（魯宣公二年），周匡王崩，定王立。文侯欲事晉，曰：先君與於踐土之盟，晉不可棄，且兄弟也。畏楚，不能行。二十年（魯宣公十七年）春二月，文侯薨，夏，葬文侯。子固即位，是為景侯。

## 據
* 《史記·管蔡世家》
* 《左傳》
分類:蔡世家
叔帶

**叔帶**，周幽王之臣，趙氏之祖。

自造父已下六世至奄父，奄父生叔帶。叔帶之時，周幽王無道，去周如晉，事晉文侯，始建趙氏于晉國。自叔帶以下，趙宗益興，五世而至趙夙。
## 據
* 《史記·趙世家》
分類:周列傳
蔡莊侯

**蔡莊侯**，姬姓，諱**甲午**，乃周諸侯蔡之第十五君。穆侯之子也。

穆侯二十九年薨，莊侯即位。莊侯五年（魯僖公十九年），陳侯請修好於諸侯，以無忘齊桓之德。冬，及陳、楚、鄭、齊諸侯盟於齊。七年（魯僖公二十一年），莊侯及宋、楚、陳、鄭、許、曹諸侯會於盂，楚執宋襄公以伐宋。冬，會於薄，釋宋襄公。十年（魯僖公二十四年），周王子帶作亂，周襄王出居於鄭。明年，晉納王，殺子帶。十三年（魯僖公二十七年），莊侯及楚、陳、鄭、許圍宋。十四年（魯僖公二十八年），晉救宋，先犯陳、蔡，陳、蔡奔，遂敗楚師於城濮。夏五月，莊侯會周王子虎及晉、魯、齊、宋、鄭、衛、莒諸侯盟於踐土，冬，莊侯會晉、魯、齊、宋、鄭、陳、莒、邾、秦諸侯於溫，周襄王狩於河陽，遂會諸侯圍許。十五年（魯僖公二十九年），蔡會周王子虎及魯僖公、晉、宋、齊、陳、秦諸侯之大夫盟於翟泉。十九年（魯僖公三十三年），楚侵蔡，蔡成。晉侵蔡，楚救之。晉師歸。二十七年（魯文公八年），周襄王崩，頃王立。二十九年（魯文公十年），莊侯及楚子次於厥貉。三十三年（魯文公十四年），頃王崩，匡王立。夏，晉及諸侯盟於新城，蔡不與。三十四年（魯文公十五年），晉伐蔡，入之，以城下之盟而還。冬，莊侯及晉、宋、衛、陳、鄭、許、曹諸侯盟於扈侯，薨。諡曰莊，在位三十四年。子申即位，是為文侯。
## 據
* 《史記·管蔡世家》
* 《左傳》
分類:蔡世家
蔡景侯

**蔡景侯**，姬姓，諱**固**，乃周諸侯蔡之第十七君。文侯之子也。

文侯二十年（魯宣公十七年）薨，景侯即位。景侯三年（魯成公二年），晉伐齊，楚侵魯、衛以救齊，景侯為左，許靈公為右，二君弱，皆強冠之。侵衛，遂侵魯。魯及諸侯之大夫盟於蜀。六年（魯成公五年），周定王崩，簡王立。七年（魯成公六年），楚伐鄭，晉救之。楚師還，晉師遂侵蔡，楚以申、息之師救蔡，晉師還。九年（魯成公八年），晉欒書侵蔡，遂侵楚。二十年（魯襄公元年），簡王崩，靈王立。二十七年（魯襄公八年），鄭侵蔡，獲蔡公子燮。楚伐鄭，鄭及楚平。晉於是三伐鄭，鄭及晉平。三十九年（魯襄公二十年），公子燮欲以蔡之晉，國人殺之。四十三年（魯襄公二十四年），諸侯將伐齊，楚會景侯及陳、許伐鄭，以救齊。四十五年（魯襄公二十六年），楚會景侯及陳伐鄭，涉於汎而歸。四十六年（魯襄公二十七年），宋弭諸侯之兵，公孫歸生會於宋。秋，及晉、楚、魯、衛、陳、鄭、許、曹諸侯之大夫盟於宋。四十七年（魯襄公二十八年），景侯朝於晉，宋之盟故。景侯歸自晉入於鄭，鄭享之不敬，鄭公孫僑曰：蔡侯其不免乎。冬十二月，靈王崩，景王立。景侯為太子般娶於楚，通焉。四十九年（魯襄公三十年），夏四月，太子般弒景侯，冬十月葬景侯。太子般即位，是為靈侯。
## 據
* 《史記·管蔡世家》
* 《左傳》
分類:蔡世家
蔡靈侯

**蔡靈侯**，姬姓，諱**般**，乃周諸侯蔡之第十八君。景侯太子也。

景侯為太子般娶於楚，通焉。四十九年（魯襄公三十年），太子般弒景侯，自立，是為靈侯。靈侯二年（魯昭公元年），公孫歸生會晉、楚、魯、齊、宋、衛、陳、鄭、許、曹諸侯之大夫於虢，尋宋盟。五年（魯昭公四年），侯如楚會楚、陳、鄭、許、徐、滕、頓、胡、沈、小邾、宋、淮夷諸侯於申。楚以諸侯伐吳，圍朱方，克之。遂以諸侯滅頼。六年（魯昭公五年），靈侯會楚、陳、許、頓、沈、徐、越諸侯伐吳。十二年（魯昭公十一年），楚靈王在申召靈侯，靈侯將往，大夫曰：王貪而無信，唯蔡於憾。今幣重而言甘，誘蔡也，不如無往。靈侯不聽。三月，楚靈王伏甲而饗侯於申，醉而執之。夏四月，殺之，刑其士七十人。公子棄疾帥師圍蔡，晉為蔡請於楚，弗許。冬十一月，遂滅蔡，用隱太子於岡山，使棄疾為蔡公。蔡、申絶楚。楚平王元年（魯昭公十三年），復蔡，隱太子之子廬即位，是為平侯。冬十月，乃葬靈侯。
## 據
* 《史記·管蔡世家》
* 《左傳》
分類:蔡世家
蔡平侯

**蔡平侯**，姬姓，諱**廬**，乃周諸侯蔡之第十九君。隱太子之子，靈侯之孫也。史記作景侯少子，靈侯之弟。

楚平王元年（魯昭公十三年）復封蔡，廬歸於蔡，是為平侯。平侯元年，魯昭公十三年也。三年（魯昭公十五年），蔡逐大夫朝吳。八年（魯昭公二十年），冬十一月，平侯薨，太子朱即位。明年三月，葬平侯。
## 據
* 《史記·管蔡世家》
* 《左傳》
分類:蔡世家
蔡侯朱

**蔡侯朱**，姬姓，諱**朱**，乃周諸侯蔡之第二十君，平侯之太子也。

朱為太子也，失位。位在卑，不以適子位，而以長幼齒。平侯八年（魯昭公二十年），平侯薨，楚大夫費無極取貨於東國，東國，隱太子之子，平侯之弟，靈侯之孫也。而謂國人曰：「朱不用命於楚君，王將立東國，若不先從王欲，楚必圍蔡。」國人懼，出朱，立東國，是為悼侯。史記世家曰，平侯乃靈侯之弟。平侯立而殺隱太子，故平侯卒而隱太子之子東國攻平侯子而代立。與左傳異。
## 據
* 《史記·管蔡世家》
* 《左傳》
分類:蔡世家
蔡悼侯

**蔡悼侯**，姬姓，諱**東國**，乃周諸侯蔡之第二十一君，隱太子之子，靈侯之孫也。

平侯八年（魯昭公二十年）薨，太子朱即位。蔡人出朱，立東國，是為悼侯。悼侯二年（魯昭公二十二年）夏四月，周景王崩，王子朝作亂，悼王居於皇。秋，悼王入於王城。冬十月，悼王崩，敬王立，居於狄泉。周立王子朝。悼侯三年（魯昭公二十三年）六月，悼侯薨於楚。弟申立，是為昭侯。
## 據
* 《史記·管蔡世家》
* 《左傳》
分類:蔡世家
蔡昭侯

**蔡昭侯**，姬姓，諱**申**，乃周諸侯蔡之第二十二君，隱太子之子，靈侯之孫，悼侯之弟也。文侯諱申，昭侯之高祖不容同名，或誤。

悼侯三年（魯昭公二十三年）薨，昭侯即位。昭侯元年（魯昭公二十三年），吳伐州來，蔡及楚、頓、胡、沈、陳、許諸侯之師奔命，救州來，吳敗諸侯之師於雞父。三年（魯昭公二十六年），冬十月，周敬王入於成周，王子朝奔楚。十二年（魯定公三年），昭侯為兩佩與兩裘以如楚，獻一佩一裘於楚昭王，楚昭王佩之，以享侯，昭侯亦服其一。囊瓦欲之，弗與，留之楚三年。唐成公如楚，有兩肅爽馬，囊瓦欲之，弗與，亦留之楚三年。既而唐獻馬，囊瓦歸唐侯。蔡人聞之，固請而獻佩於瓦，瓦朝見昭侯之徒，命有司曰：「蔡君之久也，官不共也，明日禮不畢，將死。」蔡侯歸，及漢，執玉而沈曰：「余所有濟漢而南者，有若大川。」昭侯歸，如晉，以子元與大夫之子為質焉，而請伐楚。十三年（魯定公四年），昭侯會周劉子、晉、宋、衛、陳、鄭、許、曹、莒、邾、頓、胡、滕、薛、杞、小邾、齊諸侯於召陵，謀伐楚。晉荀寅求貨於蔡，弗得，乃辭侯，不伐楚。夏五月，昭侯及諸侯盟於臯鼬，將盟，將長蔡於衛。衛有辭，乃長衛侯，沈不會於召陵。公孫姓帥師滅沈，以沈子嘉歸，殺之。秋，楚圍蔡，吳伯嚭為大宰以謀楚，昭侯因之，以其子乾與其大夫之子為質於吳。冬，及吳王闔閭、唐成公伐楚，敗之於柏舉，五戰入郢。蔡怨囊瓦，囊瓦恐，奔鄭。十四年（魯定公五年），魯歸粟於蔡。吳去而楚昭王復國。十五年（魯定公六年），周儋翩亂，敬王處於姑蕕。明年，王入於王城。楚令尹為其民泣以謀蔡，蔡昭侯懼。二十五年（魯哀公元年），楚昭王圍蔡，報栢舉也，蔡降，國人男女以辨。楚使蔡疆於江汝之間。蔡於是乎請遷於吳。二十六年（魯哀公二年），孔子如蔡。吳洩庸來納聘，而稍納師。師畢入，衆知之。昭侯告大夫，殺公子駟以説。哭而遷墓。冬，遷於州來。二十七年（魯哀公三年），放公子駟之黨大夫公孫獵於吳。二十八年（魯哀公四年）春二月，昭侯將如吳，諸大夫恐其又遷也，懲公孫翩逐而射之，入於家人而薨。大夫文之鍇殺公孫翩，公孫辰出奔吳。夏，殺公孫姓、公孫霍。而立昭侯子朔，是為成侯。冬十二月，葬昭侯。
## 據
* 《史記·管蔡世家》
* 《左傳》
分類:蔡世家
蔡成侯

**蔡成侯**，姬姓，諱**朔**，乃周諸侯蔡之第二十三君，昭侯之子也。

昭侯二十八年（魯哀公四年）遇弒，成侯即位。成侯四年，宋滅曹。十年（魯哀公十四年），齊陳恒弒其君簡公。成侯十二年（魯哀公十六年），孔子卒，十三年（魯哀公十七年），楚滅陳。十四年（魯哀公十八年），周敬王崩，元王立。十九年（魯哀公二十三年），成侯薨，子產立，是為聲侯。
## 據
* 《史記·管蔡世家》
* 《左傳》
分類:蔡世家
蔡聲侯

**蔡聲侯**，姬姓，諱**產**，乃周諸侯蔡之第二十四君，成侯之子也。成侯十九年（魯哀公二十三年）薨，聲侯即位。聲侯三年，周元王崩，貞定王立。十五年，聲侯薨，子元侯即位。
## 據
* 《史記·管蔡世家》
分類:蔡世家
蔡元侯

**蔡元侯**，姬姓，乃周諸侯蔡之第二十五君，聲侯之子也。聲侯十五年薨，子元侯即位。元侯六年薨，子齊即位。
## 據
* 《史記·管蔡世家》
分類:蔡世家
蔡侯齊

**蔡侯齊**，姬姓，諱**齊**，乃周諸侯蔡之第二十六君，元侯之子也。元侯六年薨，子齊即位。蔡侯齊四年，楚惠王滅蔡，侯齊亡，蔡遂絶祀。後陳滅三十三年。
## 據
* 《史記·管蔡世家》
分類:蔡世家
共姬

**共姬**者，周王姬也，齊桓公夫人。桓公三年（魯莊公十一年）冬歸於齊，無子，薨，諡曰共。桓公嬖妾長衛姬生無虧，少衛姬生惠公元，鄭姬生孝公昭，葛嬴生昭公潘，密姬生懿公商人，宋華子生雍。
## 據
* 《左傳·莊公》
分類:周列傳
聲孟子

**聲孟子**，宋女，齊頃公夫人，靈公之母也。魯叔孫僑如奔齊，聲孟子通之，使立於高、國之間。僑如懼，得罪奔衛。聲孟子又通於慶克，克與婦人蒙衣乘輦而入於閎。國佐謫克，聲孟子怒，譛之，高、國皆得罪。薨，諡曰聲。
## 據
* 《左傳·成公》
分類:周列傳
夫差

**夫差**，姬姓，乃春秋時吳之末君，闔閭之子也。

闔閭十九年夏，吳伐越，越王句踐迎擊之槜李。越使死士挑戰，三行造吳師，呼，自剄。吳師觀之，越因伐吳，敗之姑蘇，傷闔閭指，軍卻七里。闔閭病傷而死。闔閭使立太子夫差，謂曰：「爾而忘句踐殺汝父乎？」對曰：「不敢！」夫差既立，使人立於庭，茍出入，必謂已曰：「夫差，爾忘句踐之殺爾父乎。」則對曰：「唯，不敢忘。」

夫差元年，以大夫伯嚭為太宰。習戰射，常以報越為志。三年（魯哀公二年），楚圍蔡師，還，蔡請遷於吳。二月，夫差悉精兵以伐越，敗之夫椒，報姑蘇也。越王句踐乃以甲兵五千人棲於會稽，使大夫種因吳太宰嚭而行成，請委國為臣妾。吳王將許之，伍子胥諫曰：「昔有過氏殺斟灌以伐斟尋，滅夏后帝相。帝相之妃后緡方娠，逃於有仍而生少康。少康為有仍牧正。有過又欲殺少康，少康奔有虞。有虞思夏德，於是妻之以二女而邑之於綸，有田一成，有眾一旅。後遂收夏眾，撫其官職。使人誘之，遂滅有過氏，復禹之績，祀夏配天，不失舊物。今吳不如有過之彊，而句踐大於少康。今不因此而滅之，又將寬之，不亦難乎！且句踐為人能辛苦，今不滅，後必悔之。」吳王不聽，聽太宰嚭，卒許越平，與盟而罷兵去。闔閭之入郢也，召陳侯，陳侯不至。是年秋，侵陳。冬，洩庸如蔡聘，遂遷蔡於州來。

七年（魯哀公六年），吳伐陳，楚昭王救陳，卒於城父。夫差聞齊景公死而大臣爭寵，新君弱，乃興師北伐齊。子胥諫曰：「越王句踐食不重味，衣不重采，吊死問疾，且欲有所用其眾。此人不死，必為吳患。今越在腹心疾而王不先，而務齊，不亦謬乎！」吳王不聽，遂北伐齊。八年（魯哀公七年），夫差會魯哀公於鄫，召魯哀公而征百牢。季康子使子貢以周禮說太宰嚭，乃得止。因留略地於齊魯之南。秋，魯伐邾，以邾子歸。邾茅夷鴻請救於吳。九年（魯哀公八年），吳伐魯，克武城，又克東陽，而進遂次於泗上。吳行成及魯盟而還。夏，齊使來，請伐魯，魯懼乃歸邾子。邾子又無道，夫差討之，立其太子革。十年（魯哀公九年），齊悼公使辭伐魯之師於吳。夫差曰：「昔我寡人聞命，今又革之，不知所從，將進受命於君。」吳城邗，溝通江淮。冬，使如魯，儆師伐齊。十一年（魯哀公十年），夫差會魯侯、郯子伐齊南鄙，師於鄎，齊人弒悼公，赴於師。夫差三日哭於軍門之外。大夫徐承帥舟師將自海入齊，齊人敗之。吳師乃還。秋，復使魯儆師。冬，楚伐陳，公子札救陳。

十二年（魯哀公十一年），復會魯伐齊，中軍從王，胥門巢將上軍，王子姑曹將下軍，展如將右軍。夏五月，克博，至於嬴，戰於艾陵，大敗齊師。獲國書、公孫夏、閭邱明、陳書、東郭書。革車八百乘。甲首三千。以獻於魯。越王句踐率其眾以朝吳，厚獻遺之，西施，越之美女，以獻於吳。夫差幸之。夫差喜，唯子胥懼，曰：「是棄吳也。」諫曰：「越在腹心，今得誌於齊，猶石田，無所用。且盤庚之誥有顛越勿遺，商之以興。」吳王不聽，使子胥於齊，子胥屬其子於齊鮑氏，還報吳王。吳王聞之，大怒，賜子胥屬鏤之劍以死。將死，曰：「樹吾墓上以梓，令可為器。抉吾眼置之吳東門，以觀越之滅吳也。」

十三年（魯哀公十二年），夫差會魯哀公於槖臯，復徵會於衛。秋，會衛侯於鄖。十四年（魯哀公十三年）夏，夫差會周單子、晉定公、魯哀公於黃池，欲霸中國以全周室。六月丙子，越王句踐伐吳。乙酉，越五千人與吳戰。丙戌，虜吳太子友。丁亥，入吳。吳人告敗於王夫差，夫差惡其聞也。或泄其語，吳王怒，斬七人於幕下。七月辛醜，吳王與晉定公爭長。吳王曰：「於周室我為長。」晉定公曰：「於姬姓我為伯。」趙鞅怒，將伐吳，乃長晉定公。夫差將以魯侯見晉侯，魯子服何説之，乃止。既而悔之，囚子服何。吳王已盟，與晉別，欲伐宋，殺其丈夫而囚其婦人。太宰嚭曰：「可勝而不能居也。」乃引兵歸國。國亡太子，內空，王居外久，士皆罷敝，於是乃使厚幣以與越平。

十六年（魯哀公十五年），楚伐吳，陳使來弔。十七年（魯哀公十六年），孔子卒，夏，吳伐楚之慎邑，白公勝敗吳師。十八年（魯哀公十七年），越益彊，越王句踐率兵復伐吳師於笠澤，夾水而陳。越王句踐為左右句卒，使夜或左或右，鼔噪而進，吳師分以抗之。句踐以三軍潛涉，當吳中軍而鼓之，吳師大亂，遂敗。冬，周敬王崩，元王立。二十年（魯哀公十九年），越王句踐復伐吳。二十一年（魯哀公二十年），遂圍吳。二十三年（魯哀公二十二年）十一月丁卯，越敗吳。越王句踐欲遷吳王夫差於甬東，予百家居之。吳王曰：「孤老矣，不能事君王也。吾悔不用子胥之言，自令陷此。」乃縊，《史記》作自剄死。越王滅吳。夫差在位二十三年而滅。
## 據
*《史記·吳太伯世家》
*《左傳》
分類:吳王世家
吳王僚

**吳王僚**，姬姓，諱**僚**，號**州于**，乃春秋時吳之第五王，《史記》作餘昧之子，《春秋公羊傳·襄公二十九年》言為公子季札之庶兄，僚乃壽夢之子，諸樊之弟也。

餘昧十七年（魯昭公十五年）薨，僚即位為王。二年（魯昭公十七年），吳公子光伐楚，戰於長岸，楚大敗吳師，獲吳乘舟餘皇。公子光懼，夜襲楚，大敗楚師，取餘皇以歸。五年，楚之亡臣伍子胥來奔，公子光客之。《史記》曰公子光者，諸樊之子也。常以為吾父兄弟四人，當傳至季子。季子即不受國，光父先立。即不傳季子，光當立。陰納賢士，欲以襲王僚。七年（魯昭公二十二年），夏四月，周景王崩，王子朝作亂，悼王既立而崩，敬王立。楚人復城州來。八年（魯昭公二十三年），吳伐州來，楚及諸侯之師奔命救州來，吳抗諸鍾離，敗頓、胡、沈、蔡、陳、許之師於雞父，胡子髠、沈子逞滅，獲陳大夫夏齧，楚師大奔，楚太子建之母召吳而啟之。冬十月，太子諸樊迎楚夫人於居巢以歸，與其寳器以歸。九年（魯昭公二十四年），公子光伐楚，滅巢及鍾離。初，楚邊邑卑梁氏之處女與吳邊邑之女爭桑，二女家怒相滅，兩國邊邑長聞之，怒而相攻，滅吳之邊邑。吳王怒，故遂伐楚，取兩都而去。十一年（魯昭公二十六年），敬王入於成周，子朝奔楚。伍子胥之初奔吳，說吳王僚以伐楚之利。公子光曰：「胥之父兄為僇於楚，欲自報其仇耳。未見其利。」於是伍員知光有他志，乃求勇士專諸，見之光。光喜，乃客伍子胥。子胥退而耕於野，以待專諸之事。冬，楚平王卒。十二年（魯昭公二十七年）春，吳欲因楚喪而伐之，使公子蓋餘、燭庸以兵圍楚之六、灊。使季札於晉，以觀諸侯之變。楚發兵絕吳兵後，吳兵不得還。於是吳公子光曰：「此時不可失也。」告專諸曰：「不索何獲！吳真王嗣，當立，吾欲求之。季子雖至，不吾廢也。」專諸曰：「王僚可殺也。母老子弱，而兩公子將兵攻楚，楚絕其路。方今吳外困於楚，而內空無骨鯁之臣，是無柰吳何。」光曰：「吳身，子之身也。」四月丙子，光伏甲士於窟室，而謁王僚飲。王僚使兵陳於道，自王宮至光之家，門階戶席，皆王僚之親也，人夾持鈹。公子光詳為足疾，入於窟室，使專諸置匕首於炙魚之中以進食。手匕首刺王僚，鈹交於胸，遂弒王僚。公子光竟代立為王，是為吳王闔閭。闔閭乃以專諸子為卿。季子至，曰：「茍先君無廢祀，民人無廢主，社稷有奉，乃吾君也。吾敢誰怨乎？哀死事生，以待天命。非吳生亂，立者從之，先人之道也。」復命，哭僚墓，復位而待。吳公子燭庸、蓋餘二人將兵遇圍於楚者，聞公子光弒王僚自立，乃以其兵降楚，楚封之於舒。
## 據
* 《史記·吳太伯世家》
* 《左傳》
分類:吳王世家
餘眛

**餘眛**，姬姓，號**夷末**，又號**句餘**，乃春秋時吳之第四王，壽夢之子，餘祭之弟也。

餘祭四年（魯襄公二十九年）遇弒，餘眛即位。餘眛二年（魯襄公三十一年），使巫臣之子屈狐庸聘於晉。三年（魯昭公元年），莒展輿來奔。楚公子圍弒其王郟敖而代立，是為靈王。六年（魯昭公四年），楚靈王會諸侯而以伐吳，克朱方，殺齊慶封。冬，吳伐楚，取棘、櫟、麻三邑而去。七年（魯昭公五年），楚靈王以諸侯及東夷伐吳，至雩婁。吳敗其偏師於鵲岸，楚師及楚界汝清，吳不可入，楚靈王觀兵於坻箕之山，而還。八年（魯昭公六年），楚伐徐，吳救之。楚伐吳，次於乾溪，吳敗其師於房鍾，獲宮廄尹鬬棄疾。十四年（魯昭公十二年），楚伐徐，明年，楚弒靈王，師還自徐，吳敗諸豫章，獲蕩侯、潘子、司馬督、囂尹午、陵尹喜五帥。冬，吳滅州來。十七年（魯昭公十五年），春正月，餘眛薨。

《史記》作餘眛在位四年，餘眛欲授弟季札。季札讓，逃去。於是吳人曰：「先王有命，兄卒弟代立，必致季子。季子今逃位，則王餘眜後立。今卒，其子當代。」乃立僚為王。《史記》作僚乃餘眛之子，闔閭乃諸樊之子。按出土禮器及《公羊傳》僚乃壽夢之子，闔閭乃餘眛之子。
## 據
* 《史記·吳太伯世家》
* 《左傳》
分類:吳王世家
餘祭

**餘祭**，姬姓，號**戴吳**，乃春秋時吳之第三王，吳王壽夢之子，諸樊之弟也。

諸樊十三年（魯襄公二十五年）薨，餘祭即位。餘祭元年（魯襄公二十六年），楚、秦侵吳及雩婁，聞吳有備而還。三年（魯襄公二十八年），齊相慶封有罪，來奔吳，與之朱方之縣，以為奉邑，以女妻之，富於在齊。冬十二月，周靈王崩，景王立。四年（魯襄公二十九年），使公子季札如魯、齊、鄭、晉聘。夏五月，閽弒吳子餘祭。吳嘗伐越，獲俘焉，以為閽。使守舟，餘祭觀舟，閽以刀弒之。弟餘眛即位。《史記》作餘祭在位十七年。
## 據
* 《史記·吳太伯世家》
* 《左傳·襄公》
分類:吳王世家
壽夢

**壽夢**，姬姓，乃春秋時吳之第十九君，去齊之子也。

去齊薨，子壽夢立。壽夢立而吳始益大，稱王。壽夢元年，魯成公六年也。吳初屬楚，楚之亡大夫申公巫臣怨子反而奔晉，楚殺巫臣之族。夀夢既即位，巫臣自晉使吳，夀夢説之。乃通吳於晉。以兩之一卒來吳，舍偏兩之一焉，令吳習之。與其射禦，教吳用兵乘車，教之戰陳，教之叛楚。置其子狐庸，使為行人於吳。吳始伐楚、伐巢、伐許，蠻夷屬於楚者，吳盡取之。是以始大，通吳於上國。吳越春秋曰，夀夢元年朝周，適楚觀諸侯禮樂，魯成公會於鍾離。深問周公禮樂，因歎而去。曰：於乎哉，禮也。二年（魯成公七年），吳入楚邑州來。十年（魯成公十五年），吳會晉、魯、齊、宋、衛、鄭、邾諸侯之大夫楚邑於鍾離。十五年（魯襄公二年），秋九月，周簡王崩，靈王立。十六年（魯襄公三年），楚公子嬰齊伐吳，克吳鳩茲，至於衡山，使鄧廖帥組甲三百、被練三千以侵吳，吳要而擊之，獲鄧廖。其能免者組甲八十、被練三百而已。嬰齊歸吳，伐駕，取駕。駕，良邑也。鄧廖，亦楚之良也。楚共王怨吳為巫臣伐之也。乃伐吳，至衡山而還。夏六月，晉會諸侯同盟於雞澤，使逆吳子於淮上，壽夢不至。十八年（魯襄公五年），吳會晉、魯、宋、陳、衛、鄭、曹、莒、邾、滕、薛、齊、鄫諸侯於戚。二十三年（魯襄公十年），吳會晉、魯、宋、衛、曹、莒、邾、滕、薛、杞、小邾、齊諸侯於柤、二十五年（魯襄公十二年）秋九月，夀夢薨。夀夢幼子季札賢，而壽夢欲立之，季札讓不可，於是乃立長子諸樊，攝行事當國。
## 子孫
*子：諸樊
**孫：通
*子：餘祭
*子：餘眛
**孫：光
**孫：夫概
*子：季札
**孫：逞
*子：蹶由
*子：僚
**孫：太子諸樊
**孫：慶忌
*子：掩餘
*子：燭庸
## 據
* 《史記·吳太伯世家》
* 《左傳》
分類:吳王世家
諸樊

**諸樊**，姬姓，諱**遏**，乃春秋時吳之第二王，壽夢之子也。

壽夢二十五年（魯襄公十二年）薨，諸樊即位。諸樊元年（魯襄公十三年），諸樊已除喪，讓位季札。季札謝曰：「曹宣公之卒也，諸侯與曹人不義曹君，將立子臧，子臧去之，以成曹君，君子曰『能守節矣』。君義嗣，誰敢幹君！有國，非吾節也。札雖不材，願附於子臧之義。」吳人固立季札，季札棄其室而耕，乃舍之。楚共王薨，吳侵楚，戰於庸浦，大敗吳師，獲公子黨。吳告敗於晉。二年（魯襄公十四年），晉、魯、宋、衛、曹、莒、邾、滕、薛、杞、小邾、齊諸侯之大夫會吳於向。秋，楚師於棠以伐吳，吳不出而還。吳自臯舟之隘要而擊之，敗楚師，獲其公子宜榖。四年，晉平公初立。十二年（魯襄公二十四年），楚為舟師以伐吳，無功而還。冬，吳召楚屬國舒鳩叛楚。十三年（魯襄公二十五年），舒鳩叛楚，楚伐之，吳救之，大敗吳師，遂滅舒鳩。冬十二月，諸樊伐楚，門於巢，巢牛臣射之，薨。有命授弟餘祭，欲傳以次，必致國於季札而止，以稱先王壽夢之意，且嘉季札之義，兄弟皆欲致國，令以漸至焉。季札封於延陵，故號曰延陵季子。
## 據
* 《史記·吳太伯世家》
* 《左傳·襄公》
分類:吳王世家
州吁

**州吁**，姬姓，乃周諸侯衛之第十四君。莊公之子、桓公之弟也。

州吁之母嬖有寵，其好兵，公弗禁。莊公薨，桓公即位。桓公二年，州吁驕奢，公絀之，州吁出奔。十三年（魯隱公元年），鄭莊公弟段攻其兄不勝，亡而州吁求與之友。十六年（魯隱公四年），州吁收聚衛亡人，以襲殺桓公，州吁自立為衛君、桓公十六年（魯隱公四年），州吁弒桓公而自立。宋殤公之即位也，公子馮出奔鄭。鄭人欲納之。及州吁立，將修先君之怨於鄭，而求寵於諸侯，以和其民。使告於宋曰：「君若伐鄭，以除君害，君為主，敝邑以賦與陳、蔡從，則衛國之願也。」宋人許之。故宋、陳、蔡、衛伐鄭，圍其東門，五日而還。秋，復伐鄭，敗鄭徒兵，取其禾而還。九月，州吁如陳，陳人執之，而請蒞於衛，衛使右宰醜蒞殺州吁於濮。
## 據
* 《史記·衛康叔世家》
* 《左傳》
分類:衛公世家
公子瑕

**公子瑕**，姬姓，字**子適**，乃春秋時之衛君。文公之子、成公之弟也。

成公三年（魯僖公二十八年）冬，晉、魯、齊、宋、蔡、鄭、陳、莒、邾、秦諸侯會於溫，成公與元咺訟，成公不勝，晉執公成歸之於京師，置諸深室。元咺歸於衛，立公子瑕為君。五年（魯僖公三十年），晉文公酖成公不死。會魯為之請，納玉於周襄王與晉文公，皆十㲄，王許之。秋，乃釋公，公使賂衛大夫周歂、冶厪曰：「茍能納我，吾使爾為卿。」周歂、冶厪殺元咺及公子瑕、瑕弟子儀，成公復入。
## 據
* 《史記·衛康叔世家》
* 《左傳》
分類:衛公世家
叔武

**叔武**，姬姓，乃春秋時之衛公子。文公之子、成公之弟也。

成公三年（魯僖公二十八年）成公欲與楚，國人不欲，出公以說晉。成公居於襄牛，諸侯盟於踐土。成公使元咺奉叔武以受盟，或訴元咺於公曰：「立叔武矣。」及晉人歸公，公先期入，公子歂犬、華仲前驅。叔武將沐，聞君至，喜捉髮走出，前驅射而殺之。公知其無罪也，枕之股而哭之。諡夷，號夷叔。
## 據
* 《史記·衛康叔世家》
* 《左傳》
分類:衛公世家
宣姜

**宣姜**，齊女。本為衛宣公之子急子所娶。宣姜美，宣公納之，作新臺於河上以要之。宣姜生壽及朔，宣姜與朔搆急子，宣公使盜殺急子，並殺壽。朔竟得立，是為惠公。惠公之即位也少，齊人使惠公庶兄公子頑烝於宣姜，生齊子、戴公、文公、宋桓夫人、許穆夫人。夫人諡宣。
## 據
* 《史記·衛康叔世家》
* 《左傳》
分類:周列傳
衛襄公夫人宣姜

**宣姜**，齊女。為衛襄公夫人。宣姜無子，襄公薨，靈公立。公子朝通於夫人，懼，而與齊豹作亂。靈公如衛地死鳥，國人滅齊氏。靈公入殺宣姜。
## 據
* 《左傳·昭公》
分類:周列傳
鬷聲姬

**鬷聲姬**，魯女，其姑顏懿姬為齊靈公夫人，聲姬為媵，生光，以為太子。諸妾仲子生牙，屬諸妾戎子。靈公疾，崔杼逆光立之。光殺戎子，屍諸朝。靈公薨，莊公即位，執公子牙。鬷姬薨，諡曰聲。

## 據
* 《左傳·襄公》
分類:周列傳
顏懿姬

**顔懿姬**，魯女，齊靈公娶懿姬，懿姬無子，其姪鬷聲姬生光，以為太子又諸妾仲子、戎子，並宋女。戎子嬖，仲子生牙，屬諸戎子。光殺戎子，屍諸朝。靈公薨，莊公即位，執公子牙。顔姬薨，諡曰懿。
## 據
* 《左傳·襄公》
分類:周列傳
穆孟姬

**穆孟姬**，魯叔孫僑如之女也。僑如奔齊，齊公子叔孫還納其女於齊靈公，公嬖之，生公子杼臼。莊公被弒，崔杼立之是為景公。景公十六年（魯昭公十年），陳無宇伐欒、高氏，欒施高彊奔魯。公與無宇莒之旁邑，無宇辭，孟姬為之請高唐，陳氏始大。孟姬薨，諡曰穆。
## 據
* 《左傳·昭公》
分類:周列傳
文嬴

**文嬴**，秦穆公之女也，晉文公之秦，穆公妻之。文公入以呂甥、郤芮之難，潛會穆公於王城。穆公誘殺呂郤，文公逆嬴氏以歸。及文公薨，秦襲鄭，晉襄公敗秦師於殽，獲百里孟明視、西乞術、白乙丙以歸。文嬴請三帥曰：「彼實搆吾二君，寡君若得而食之，不厭，君何辱討焉。使歸就戮於秦，以逞寡君之志，若何。」公許之。
## 據
* 《左傳·僖公》
分類:周列傳
穆嬴

**穆嬴**，秦女，晉襄公夫人，生靈公。襄公薨，靈公少，趙盾迎公子雍於秦，將立之。穆嬴日抱太子以啼於朝，曰：「先君何罪，其嗣亦何罪，舍適嗣不立而外求君，將焉寘此。」出朝，則抱以適趙氏，頓首於盾曰：「先君奉此子也而屬諸子，曰：『此子也才，吾受子之賜。不才，吾唯子之怨。』今君雖終，言猶在耳，而棄之，若何。」盾與諸大夫皆患之，且畏偪，乃立靈公。
## 據
* 《左傳·文公》
分類:周列傳
申時行

**申時行**，字**汝默**，蘇州人。明嘉靖四十一年進士，授修撰，歷左庶子，掌翰林院事。

## 贊襄新政

萬曆五年，由禮部右侍郎改吏部。時行以文字受知張居正，蘊藉不立崖異，居正安之。六年三月，居正將歸葬父，請廣閣臣，遂以左侍郎兼東閣大學士入預機務。俄而進禮部尚書兼文淵閣，累進少傅兼太子太傅、吏部尚書、建極殿。居正攬權久，操群下如束濕，異己者率逐去之。及居正卒，張四維、時行相繼柄政，務為寬大。以次收召老成，布列庶位，朝論多稱之。然是時內閣權積重，六部大抵徇閣臣指。諸大臣由四維、時行起，樂其寬，多與相厚善。

四維憂歸，時行為首輔。余有丁、許國、王錫爵、王家屏先後同居內閣，無嫌猜。而言路為居正所遏，至是方發舒。以居正素昵時行，不能無諷刺。時行外示博大能容人，心故弗善也。明神宗雖樂言者訐居正短，而頗惡人論時事，言事者間謫官。眾以此望時行，口語相詆諆。諸大臣又皆右時行拄言者口，言者益憤，時行以此損物望。

## 調處內外
十二年三月，御史張文熙嘗言前閣臣專恣者四事，請神宗革之。時行疏爭曰：「文熙謂部院百執事不當置考成簿，送閣察考；吏、兵二部除授，不當一一取裁；督撫巡按行事，不當密揭請教；閣中票擬，當使同官知。夫閣臣不職當罷黜，若並其執掌盡削之，是因噎廢食也。至票擬，無不與同官議者。」神宗深以為然，絀文熙議不用。御史丁此呂言侍郎高啟愚以試題勸進居正，神宗手疏示時行。時行曰：「此呂以曖昧陷人大辟，恐讒言接踵至，非清明之朝所宜有。」尚書楊巍因請出此呂於外，神宗從巍言。而給事御史王士性、李植等交章劾巍阿時行意，蔽塞言路。神宗尋亦悔之，命罷啟愚，留此呂。時行、巍求去。有丁、國言：「大臣國體所系，今以群言留此呂，恐無以安時行、巍心。」國尤不勝憤，專疏求去，詆諸言路。副都御史石星、侍郎陸光祖亦以為言。神宗乃聽巍，出此呂於外，慰留時行、國，而言路群起攻國。時行請量罰言者，言者益心憾。既而李植、江東之以大峪山壽宮事撼時行不勝，既貶，閣臣與言路日相水火矣。

初，御史魏允貞、郎中李三才以科場事論及時行子用懋，貶官。給事中鄒元標劾罷時行姻徐學謨，時行假他疏逐之去。已而占物情，稍稍擢三人官，三人得毋廢。世以此稱時行長者。時行欲收人心，罷居正時所行考成法；一切為簡易，亦數有獻納。嘗因災異，力言催科急迫，征派加增，刑獄繁多，用度侈靡之害。又嘗請止撫按官助工贓罰銀，請減織造數，趣發諸司章奏。緣尚寶卿徐貞明議，請開畿內水田。用鄧子龍、劉綎平隴川，薦鄭洛為經略，趣順義王東歸，寢葉夢熊奏以弭楊應龍之變。然是時天下承平，上下恬熙，法紀漸不振。時行務承帝旨，不能大有建立。神宗每遇講期，多傳免，時行請雖免講，仍進講章；自後為故事，講筵遂永罷。評事雒於仁進《酒色財氣四箴》，神宗大怒，召時行等條分析之，將重譴。時行請毋下其章，而諷於仁自引去，於仁賴以免，然章奏留中自此始。

## 議立儲嗣
十四年正月，光宗年五歲，而鄭貴妃有寵，生皇三子常洵，頗萌奪嫡意。時行率同列再請建儲，弗聽。廷臣以貴妃故，多指斥宮闈，觸帝怒，被嚴譴。神宗嘗詔求直言，郎官劉復初、李懋檜等顯侵貴妃。時行請神宗下詔，令諸曹建言止及所司職掌，聽其長擇而獻之，不得專達。神宗甚悅，眾多咎時行者。時行連請建儲，及十八年，神宗召皇長子常洛、皇三子常洵，令時行入見毓德宮。時行拜賀，請亟定大計。神宗猶豫久之，下詔曰：「朕不喜激聒，近諸臣章奏概留中，惡其離間朕父子。若明歲廷臣不復瀆擾，當以後年冊立，否則俟皇長子十五歲舉行。」時行因戒廷臣毋激擾。明年八月，工部主事張有德請具冊立儀註。神宗怒，命展期一年，而內閣中亦有疏入。

時行方在告，次輔許國首列時行名。時行密上封事，奏曰：「臣方在告，初不預知。冊立之事，聖意已定。有德不諳大計，惟宸斷親裁，勿因小臣妨大典。」於是給事中羅大纮劾時行，謂陽附群臣之議以請立，而陰緩其事以內交。中書黃正賓復論時行排陷同官，巧避首事之罪，二人皆被黜責。御史鄒德泳疏復上，時行力求罷，詔馳驛歸。歸三年，光宗始出閣講學，十年始立為太子。四十二年，時行年八十，神宗遣行人存問，詔書至門而卒。先以雲南嶽鳳平，加少師兼太子太師、中極殿大學士，詔贈太師，謚「**文定**」。

## 引據

分類:明列傳
汪喬年

**汪喬年**，字歲星，遂安人。天啟二年進士。授刑部主事，歷郎中。母憂歸。

崇禎二年起工部，遷青州知府。以治行卓異，遷登萊兵備副使，乞終養歸。父喪除，起官平陽，遷陜西右參政，提督學校。再以卓異，就遷按察使。喬年清若自勵，惡衣菲食，之官，攜二仆，不以家自隨。為青州，行廊置土銼十余，訟者自炊候鞫，吏無敢索一錢。自負才武，休沐輒馳騎，習弓刀擊刺，寢處風露中。

十四年，擢右僉都御史，巡撫陜西。時李自成已破河南，聲言入關。喬年疾驅至商、洛，不見賊。賊圍開封，而三邊總督傅宗龍亦至陜，議抽兵括餉，則關中兵食已盡，無以應。宗龍、喬年握手欷歔而別。未幾，宗龍敗歿於項城，喬年流涕嘆曰：「傅公死，討賊無人矣。」已，又聞詔擢喬年兵部右侍郎，總督三邊軍務，代宗龍。部檄踵至，趣出關。是時，關中精銳盡沒於項城。喬年曰：「兵疲餉乏，當方張之寇。我出，如以肉餵虎耳。然不可不一出，以持中原心。」乃收散亡，調邊卒，得馬步三萬人。

十五年正月，率總兵賀人龍、鄭嘉棟、牛成虎出潼關。先是，臨潁為賊守，左良玉破而屠之，盡獲賊所擄。自成聞之怒，舍開封而攻良玉，良玉退保郾城，賊圍之急。喬年諸將議曰：「郾城危在旦夕。吾趨郾，賊方銳，難與爭鋒。吾聞襄城距郾四舍，賊老砦鹹在。吾舍郾而以精銳攻其必應，賊必還兵救，則郾城解矣。郾城解，我擊其前，良玉乘其背，賊可大破也。」諸將皆曰：「善。」乃留步兵火器於洛陽，簡精騎萬人兼程進。次郟縣，襄城人張永祺等迎喬年。

二月二日，喬年入襄城，分人龍、嘉棟、成虎軍三路，駐城東四十里，逼郾城而軍，而自勒兵駐城外。賊果解郾城而救襄城。賊至，三帥奔，良玉救不至，軍大潰。喬年嘆曰：「此吾死所也。」率步卒千余入城守。賊穴地實火藥攻城，喬年亦穿阱，視所鑿，長矛刺之。賊炮擊喬年坐纛，雉堞盡碎，左右環泣請避之，喬年怒，以足蹴其首曰：「汝畏死，我不畏死也。」十七日，城陷，巷戰，殺三賊，自剄不殊，為賊所執，大罵。賊割其舌，磔殺之。襄城人建祠而祀之。

時張國欽、張一貫、黨威、李萬慶及監紀西安同知孫兆祿、材官李可從、襄城知縣曹思正從喬年，皆死之。萬慶者，降將射塌天也。又有馬帥某者，逸其名。兆祿，鹽山人。可從，盩厔人。黨威，神木人。余莫考。黨威則嘗擊賊於西雒峪，擒賊首竇阿婆者也。

自成購永祺不得，屠其族，劓刖諸生劉漢臣等百九十人。自成數月之間再敗秦師，獲馬二萬，降秦兵又數萬，威震河雒。

初，喬年之撫陜西也，奉詔發自成先冢。米脂令邊大受，河間靜海舉人，健令也，诇得其族人為縣吏者，掠之。言：「去縣二百里曰李氏村，亂山中，十六冢環而葬，中其始祖也。相傳，穴，仙人所定，壙中鐵燈檠，鐵燈不滅，李氏興。」如其言發之螻蟻數石，火光熒熒然。檆棺，骨青黑，被體黃毛，腦後穴大如錢，赤蛇盤，三四寸，角而飛，高丈許，咋咋吞日光者六七，反而伏。喬年函其顱骨、臘蛇以聞，焚其余，雜以穢，棄之。自成聞之，嚙齒大恨曰：「吾必致死於喬年。」既殺喬年，由西華攻陳州。
傅宗龍

**傅宗龍**，字仲綸，昆明人。萬歷三十八年進士。除銅梁知縣，調巴縣，行取，入為戶部主事。久之，授御史。

天啟元年，遼陽破，帝下募兵之令，宗龍請行。一月余，得精卒五千。明年，安邦彥反，圍貴陽，土寇蜂起。請發帑金濟滇將士，開建昌，通由蜀入滇之路，別設偏沅巡撫，罷湖廣退怯總兵薛來允。帝多采納之。又上疏自請討賊，言：「為武定、尋甸患者，東川土酋祿千鐘。為沾益、羅平患者，賊婦設科及其黨李賢輩。攻圍普安，為滇、黔門戶患者，龍文治妻及其黨尹二。困安南，據關索嶺者，沙國珍及羅應魁輩。困烏撒者，安效良。臣皆悉其生平，非臣敵。臣願以四川巡按兼貴州監軍，滅此群醜。」帝大喜，下所司議。會宗龍以疾歸，不果行。

四年正月，貴州巡撫王三善為降賊陳其愚所紿，敗歿。其夏即家起宗龍巡按其地，兼監軍。初，部檄滇撫閔洪學援黔，以不能過盤江而止。宗龍既被命，洪學令參政謝存仁、參將袁善及土官普名聲、沙如玉等以兵五千送之。宗龍直渡盤江，戰且行，寇悉破。乃謝遣存仁、善，以名聲等土兵七百人入貴陽，擒斬其愚，軍民大快。宗龍盡知黔中要害及土酋逆順，將士勇怯。巡撫蔡復一倚信之，請敕宗龍專理軍務，設中軍旗鼓，裨將以下聽賞罰，可之。宗龍乃條上方略，又備陳黔中艱苦，請大發餉金，亦報可。初，三善令監軍道臣節制諸將，文武不和，進退牽制。宗龍反其所為，令監軍給芻糧，核功罪，不得專進止。由是諸將用命，連破賊汪家沖、蔣義寨，直抵織金。

五年正月，總理魯欽敗績於陸廣河。宗龍上言：「不合滇、蜀，則黔不能平賊；不專總督任，則不能合滇、蜀兵。請召還朱燮元，以復一兼督四川，開府遵義，而移蜀撫駐永寧，滇撫駐沾益，黔撫駐陸廣，沅撫駐偏橋，四面並進，發餉二百萬金給之。更設黔、蜀巡撫。」帝以復一新敗，令解官，即以燮元代，而命尹同臯撫蜀，王瑊撫黔，沅撫閔夢得移鎮，一如宗龍議。

陸廣敗後，諸苗復蠢動。復一、宗龍謀，討破烏粟、螺螄、長田諸叛苗，大破平越賊，毀其砦百七十，賊黨漸孤。宗龍乃條上屯守策，言：

蜀以屯為守，黔則當以守為屯。蓋安酋土地半在水外，仡佬、龍仲、蔡苗諸雜種，緩急與相助。賊有外藩，我無邊蔽，黔兵所以分力愈詘。臣謂以守為屯者，先發兵據河，奪賊所恃。然後撫剿諸種，隨渡口大小，置大小寨，深溝高壘，置烽墩炮臺。小渡則塞以木石，使一粟不入水內，一賊不出水外，賊無如我何。又令沿河兵習水戰，當賊耕耨時，頻出奇兵，渡河擾之。賊不敢附河而居，而後我可以議屯也。

屯之策有二：一曰清衛所原田，一曰割逆賊故壤，而以衛所之法行之。蓋黔不患無田，患無人。客兵聚散無常，不能久駐，莫若仿祖制，盡舉屯田以授有功，因功大小，為官高下，自指揮至總、小旗，畀以應得田為世業，而禁其私賣買。不待招徠，戶口自實。臣所謂以守為屯者如此。然兵當用四萬八千人，餉當歲八十余萬，時當閱三年，如此而後賊可盡滅也。

部議從之。

復一卒，王瑊代，事悉倚辦。宗龍乃漸剪水外逆黨，將大興屯田。邦彥懼，謀沮之，六年三月，大舉渡河入寇。宗龍擊破邦彥趙官屯，斬老蟲添，威名大著。當是時，大帥新亡，全黔震動，燮元遠在蜀，瑊擁虛位，非宗龍，黔幾殆。詔加太仆少卿。憂歸。

崇禎三年起故官。用孫承宗薦，擢右僉都御史，巡撫順天。未幾，拜兵部右侍郎兼僉都御史，總督薊、遼、保定軍務。

用小故奪官矣。居久之，十年十月流寇大入蜀，陷蜀三十余州縣，帝拊髀而思宗龍曰：「使宗龍撫蜀，賊安至是哉！」趣即家起宗龍。宗龍至蜀，代王維章與總兵羅尚文禦卻賊。十二年五月，以楊嗣昌薦，召為兵部尚書，去蜀。宗龍自定黔亂後，凡十有四年，輒起用，用不久輒遷去。八月至京，入見帝。宗龍為人伉直任氣，不能從諛承意。帝憤中樞失職，嗣昌以權詭得主知。宗龍樸忠，初入見，即言民窮財盡。帝頗然之，顧豤言不已，遂怫然曰：「卿當整理兵事爾。」既退，語嗣昌曰：「何哉？宗龍善策黔，而所言卑卑，皆他人唾余，何也？」自是所奏請，多中格。

熊文粲既罷，宗龍乃言：「向者賊流突東西，嗣昌故建分剿之策。今則流突者各止其所，臣請收勢險節短之效。總理止轄楚、豫，秦督兼轄四川，鳳督兼轄安慶，各率所轄撫鎮，期十二月成功。」因薦湖廣巡撫方孔炤堪代文燦。帝不用，用嗣昌督師。

嗣昌既督師，上章請兵食，不悉應，劾中樞不任。宗龍亦劾嗣昌徒耗敝國家，不能報效，以氣淩廷臣。會薊遼總督洪承疇請用劉肇基為團練總兵官，中官高起潛又揭肇基恇怯，宗龍不即覆。帝遂發怒，責以抗旨，令對狀。奏上，復以戲視封疆下吏。法司擬戍邊，不許，欲置之死。在獄二年矣，十四年春，嗣昌死，尚書陳新甲薦其才，帝未有以應也，良久曰：「樸忠，吾以夙負用之，宜盡死力。」遂釋之出獄，以兵部右侍郎兼右僉都御史代丁啟睿，總督陜西三邊軍務。

當是之時，李自成有眾五十萬，自陷河、洛，犯開封，羅汝才復自南陽趨鄧、淅，與合兵。帝命宗龍專辦自成。議盡括關中兵餉以出，然屬郡旱蝗，已不能應。

九月四日，以川、陜兵二萬出關，次新蔡，與保督楊文嶽兵會。賀人龍、李國奇將秦兵，虎大威將保兵，共結浮橋，東渡汝，合兵趨項城。五日，兩軍畢渡，走龍口。自成、汝才亦結浮橋於上流，將趨汝寧。覘兩督兵至，盡伏精銳於林中，陽驅諸賊自浮橋西渡。人龍使後騎覘賊，還報曰：「賊向汝矣，結浮橋將渡矣。」宗龍、文嶽夜會諸將於龍口，詰朝將戰。

六日，兩軍並進，中道一騎馳而告曰：「賊畢渡矣。」復進，一騎馳而告曰：「賊半渡矣，三分渡其二矣。」宗龍、文嶽曰：「驅之。」走三十里，至於孟家莊，日卓午。人龍、大威曰：「馬力乏矣，詰朝而戰，止兵為營。」諸軍弛馬甲，植戈錞，散行墟落求芻牧。賊覘之，塵起於林中，伏甲並出搏我兵。人龍有馬千騎不戰，國奇以麾下兵迎擊之，不勝。秦兵、保兵俱潰，人龍、大威奔沈丘，國奇從之，三帥師潰。宗龍、文嶽合兵屯火燒店，賊以步兵攻其營。諸軍鳴大炮，震死賊百余。日暮，賊引去。宗龍軍西北，文嶽軍東南，畫塹而守。保兵宵潰，保督副將挾文嶽騎而馳，夜奔於項城。宗龍復分秦兵立營於東南，諸將分壁當賊壘。

九日，檄人龍、國奇還兵救，二帥不應。宗龍曰：「彼避死，宜不來，吾豈避死哉！」語其麾下曰：「宗龍老矣，今日陷賊中，當與諸軍決一死戰，不能效他人卷甲走也。」召裨校李本實，即文嶽壁穿塹築壘以拒賊。賊亦穿壕二重以圍之。

十一日，秦師食盡，宗龍殺馬騾以享軍。明日，營中馬騾盡，殺賊取其屍分啖之。十八日，營中火藥、鉛子、矢並盡。宗龍簡士卒，夷傷死喪之余，有眾六千。夜半，潛勒諸軍突賊營，殺千余人，潰圍出。諸軍星散，宗龍徒步率諸軍且戰且走。十九日，日卓午，未至項城八里，賊追及之，執宗龍，呼於門曰：「秦督圍隨官丁也，請啟門納秦督。」宗龍大呼曰：「我秦督也，不幸墮賊手，左右皆賊耳。」賊唾宗龍。宗龍罵賊曰：「我大臣也，殺則殺耳，豈能為賊賺城以緩死哉！」賊抽刀擊宗龍，中其腦而仆，檆其耳鼻死城下。事聞，帝曰：「若此，可謂樸忠矣。」復官兵部尚書，加太子少保，謚忠壯，蔭子錦衣世百戶，予祭葬。

人龍、國奇兵潰歸陜，賊遂屠項城。分兵屠商水、扶溝，遂攻葉縣。
熊文粲

**熊文燦**，貴州永寧衛人。萬曆三十五年進士。授貴州推官，遷禮部主事，歷郎中。出封琉球還，擢山東左參政、山西按察使、山東右布政使。憂歸，自是徙家蘄水。

崇禎元年，起福建左布政使。三月，就拜右僉都御史，巡撫其地。海上故多劇盜，袁進、李忠既降，楊六、楊七及鄭芝龍繼起。總兵官俞咨臯招六、七降，芝龍猖獗如故。然芝龍常敗都司洪先春，釋不追；獲一遊擊，不殺；咨臯戰敗，縱之走。當事知其可撫，遣使諭降之。文燦至，善遇芝龍，使為己用。其黨李魁奇再降，再叛去，芝龍擊擒之。海警漸息，而鐘斌又起。斌初亦就撫，後復叛，寇福州。文燦誘斌往泉州，令芝龍擊敗之。既而蹙之大洋，斌投海死。閩中屢平巨寇，皆芝龍力，文燦亦敘功增秩焉。

五年二月，擢文燦兵部右侍郎兼右僉都御史，總督兩廣軍務，兼巡撫廣東。先是，海寇鐘靈秀既降復叛，為芝龍所擒，其黨潰入長汀，轉掠江西屬邑，文燦檄芝龍屢敗賊。而福建有紅夷之患，海盜劉香乘之，連犯閩、廣沿海邑，帝以責文燦。文燦不能討，乃議招撫，賊佯許之。參政洪雲蒸，長沙人，初官廣西參政，嘗搜靈秀余黨，斬三十餘級，盡毀其巢。文燦乃令雲蒸與副使康承祖，參將夏之本、張一傑入賊舟宣諭，俱被執。文燦懼罪，奏諸臣信賊自陷。給事中朱國棟劾之，詔貶秩，戴罪自效。八年，芝龍合廣東兵擊香於田尾遠洋。香脅雲蒸止兵，雲蒸大呼曰：「我矢死報國，急擊勿失！」遂遇害。香勢蹙，自焚溺死，承祖等脫還。賊黨千餘人詣浙江歸款，海盜盡平。

文燦官閩、廣久，積貲無算，厚以珍寶結中外權要，謀久鎮嶺南。會帝疑劉香未死，且不識文燦為人，遣中使假廣西采辦名，往覘之。既至，文燦盛有所贈遺，留飲十日。中使喜，語及中原寇亂，文燦方中酒，擊案罵曰：「諸臣誤國耳。若文燦往，詎令鼠輩至是哉！」中使起立曰：「吾非往廣西采辦也，銜上命覘公。公信有當世才，非公不足辦此賊。」文燦出不意，悔失言，隨言有五難四不可。中使曰：「吾見上自請之，若上無所吝，即公不得辭矣。」文燦辭窮，應曰「諾」。中使還朝，果言之帝。初，文燦徙蘄水，與邑人姚明恭為姻妮，明恭官詹事，又與楊嗣昌善。嗣昌握兵柄，承帝眷，以帝急平賊，冀得一人自助，明恭因薦文燦，且曰：「此有內援可引也。」嗣昌喜，遂薦之。

十年四月，拜文燦兵部尚書兼右副都御史，代王家禎總理南畿、河南、山西、陜西、湖廣、四川軍務。文燦拜命，即請左良玉所將六千人為己軍，而大募粵人及烏蠻精火器者一二千人以自護，弓刀甲胄甚整。次廬山，謁所善僧空隱。僧迎謂曰：「公誤矣。」文燦屏人問故，僧曰：「公自度所將兵足制賊死命乎？」曰：「不能。」曰：「諸將有可屬大事、當一面、不煩指揮而定者乎？」曰：「未知何如也。」曰：「二者既不能當賊，上特以名使公，厚責望，一不效，誅矣。」文燦卻立良久，曰：「撫之何如？」僧曰：「吾料公必撫。然流寇非海寇比，公其慎之。」文燦去，抵安慶，帝所遣中官劉元斌、盧九德監勇衛營軍者亦至。良玉宿將桀驁，不受文吏節制，會其下與粵軍不和，大詬。文燦不得已，遣還南兵，然良玉軍實不為用。嗣昌言於帝，乃以邊將馮舉、苗有才兵五千人隸焉。有才敗於真陽，而京營將黃得功連破賊兵，威甚振。

當是時，嗣昌建「四正六隅」之策，增兵餉大半，期滅賊，賊頗懼。及文燦至，京軍屢捷，益懼。文燦顧決計招降。初抵安慶，即遣人招張獻忠、劉國能，二人聽命。乃益刊招降檄，布通都。又請盡遷民與粟閉城中，賊無所掠，當自退。帝怒，譙讓文燦。嗣昌亦心非之，既已任之，則曲為文燦解。因其請，畀以畿輔、山西兵各三千。明年，國能果降，而獻忠襲據谷城。會得功又大破賊舞陽，馬士秀、杜應金夜半降信陽城下。獻忠為左良玉所創，幾被擒，其下饑困多散去。獻忠窮蹙，亦因陳洪範以降。於是嗣昌議功罪，絀洪承疇、曹變蛟等，而稱文燦功焉。

已而京軍解遂平圍，斬獲三千有奇。時文燦在裕州，馬進忠、羅汝才十三家賊聚南陽，文燦下令，殺賊者償死。賊不肯從，則賫金帛酒牢犒之，名曰「求賊」。帝诇得狀，曰：「文燦大言無實。」文燦恐。孫傳庭出關擊賊，文燦不救，而嗣昌已入政府掌中樞矣。九月，文燦次襄陽，賊分踞鄖、襄諸險。諸將請戰，文燦議分兵。盧九德曰：「兵分則力弱，一失利，全軍搖矣。莫若厚集其力而合擊之。」眾曰：「善。」乃以僉事張大經監大將左良玉、陳洪範軍，以通判孔貞會監副將龍在田軍，戰於雙溝，大破之，斬首二千餘級。羅汝才、惠登相率九營走均州，李萬慶率三營走光、固。

十一月，京師戒嚴，召洪承疇、孫傳庭入衛。汝才等以為討己也，懼而叩太和山提督中官，求撫於文燦，許之。處汝才及一丈青、小秦王、一條龍四營於鄖縣，處登相及王國寧、常德安、楊友賢、王光恩五營於均州。上言：「臣於李萬慶、賀一龍、馬光玉及順天王主剿，他皆主撫。請赦汝才等罪，授之官。」可之。時京軍、良玉軍皆以入衛行，馬士秀、杜應金遂叛於許州。初，士秀等降，良玉以其眾處許之郊外。許，大州也，良玉諸將寄孥與賄焉。良玉久征不歸，士秀、應金在文燦軍中，偽請急，假良玉軍號入城。夜半，兵從府第出，燒城南樓，劫庫，殺官吏，挈其貲投萬慶。萬慶者，賊魁射塌天也。

十二年三月，良玉還，破降馬進忠，使劉國能擊降萬慶，士秀、應金亦再降。順天王已前死，其黨順義王為其下所殺。文燦遂上言：「臣兵威震懾，降者接踵。十三家之賊，惟革、左及馬光玉三部尚稽天誅，可歲月平也。」帝優詔報之。

初，張獻忠之降也，擁兵萬人踞谷城，索十萬人餉，文燦及中外要人曰與之。為請官、請地、請關防矣，獻忠列軍狀曰請備遣，既而三檄其兵不應，朝野知獻忠必叛也。其後，汝才降，不肯釋甲。及進忠、萬慶等並降，文燦以為得策，謂天下且無賊也。五月，獻忠遂反於谷城，劫汝才於房縣，於是九營俱反。初，均州五營懼見討，自疑，相與歃血拒獻忠，無何亦叛去。帝聞變，大驚，削文燦官，戴罪視事。七月，良玉擊獻忠羅英山，敗績。帝大怒，命嗣昌來代。嗣昌已至軍，即遣使逮文燦下獄，坐大辟，所親姚明恭柄國而不能救也。十三年十月，文燦竟棄市。
敬姒

**敬姒**，衛定公妾，獻公衎及鱄之母也。

殤公十二年（魯襄公二十六年），獻公求復國，使鱄為復，辭。敬姒強命之。對曰：「君無信，臣懼不免。」敬姒曰：「雖然，以吾故也。」許諾。初，獻公使與甯喜言，甯喜曰：「必子鮮在，不然必敗。」故公使子鮮。子鮮不獲命於敬姒，以公命與甯喜言曰：「茍反，政由寧氏，祭則寡人。」獻公復入。
## 據
* 《史記·衛康叔世家》
* 《左傳》
分類:周列傳
共姜

**共姜**，衛世子共伯之妻也。共伯早故，共姜守義。父母欲奪而嫁之，誓而弗許。故作柏舟自誓，以絕之。

柏舟曰：「汎彼柏舟，在彼中河，髧彼兩髦，實維我儀，之死矢靡它，母也天只，不諒人只。汎彼柏舟，在彼河側，髧彼兩髦，實維我特，之死矢靡慝，母也天只，不諒人只。」
## 據
* 《詩經·鄘風·柏舟序》
分類:周列傳
定姜

**定姜**，齊女，衛定公夫人。

定公惡孫林父，林父出奔晉。衛定公十二年（魯成公十四年），定公如晉，晉厲公強見林父，定公不可。既歸，晉送林父而見之。公欲辭，定姜曰「不可。是先君宗卿之嗣也，大國又以為請，不許，將亡。雖惡之，不猶愈於亡乎。君其忍之。安民而宥宗卿，不亦可乎。」公見而復之。公有疾，立子衎以為太子，及薨，衎立為獻公。定姜既哭而息，見太子之不哀也，不內酌飲。嘆曰：「是夫也，將不唯衛國之敗，其必始於未亡人。烏乎。天禍衛國也夫。吾不獲鱄也使主社稷。」鱄，乃衎之母弟子鮮。獻公十四年（魯襄公十年），楚、鄭伐宋，衛救宋，師於襄牛。鄭皇耳帥師侵衛，孫林父卜追之，獻兆於定姜。定姜問繇曰：「兆如山陵，有夫出征，而喪其雄。」定姜曰：「征者喪雄，禦冦之利也，大夫圖之。」衛人追之，獲皇耳。獻公十八年（魯襄公十四年），孫林父、甯殖作亂，獻公出奔晉。及竟，公使祝宗告亡。且告無罪。定姜曰：「無神何告。若有，不可誣也。有罪，若何告無。舎大臣而與小臣謀，一罪也。先君有冢卿以為師保，而蔑之，二罪也。余以中櫛事先君，而暴妾使余，三罪也。告亡而已，無告無罪。」
## 據
* 《史記·衛康叔世家》
* 《左傳》
分類:周列傳
夷姜

**夷姜**，齊女，衛莊公妾，宣公之庶母也。宣公烝之，生急子。宣姜者，急子所取齊女。宣姜美，宣公納之，作新臺於河上，以要之。
## 據
* 《史記·衛康叔世家》
* 《左傳》
分類:周列傳
莊姜

**莊姜**，齊東宮得臣之妹，衛莊公揚夫人。

莊姜夫人美而無子，衛人所為賦碩人者也。列女傳曰：莊姜始往，操行衰惰，有冶容之行，淫泆之心。傅母諭之，作碩人之詩，女遂感而自修。

莊公惑於嬖妾，莊姜賢而失位。故作緑衣、日月、終風之詩。陳女戴媯生桓公，莊姜以為己子。公子州吁，嬖人之子也，莊姜惡之。莊公薨，州吁弑桓公。戴媯歸於陳，莊姜作燕燕之詩以送之。
## 據
* 《詩序》
* 《左傳》
分類:周列傳
戴媯

**戴媯**，陳女，衛莊公揚之妾，厲媯之娣。戴媯生桓公，莊姜以為己子。公子州吁，嬖人之子也。及莊公薨，州吁弑桓公，戴媯歸于陳，莊姜作燕燕之詩以送之。
## 據
* 《史記·衛康叔世家》
* 《左傳》
分類:周列傳
厲媯

**厲媯**，陳女。衛莊公揚夫人莊姜，美而無子。莊公又娶于陳，曰厲媯，生孝伯，早死。其娣戴媯生桓公，莊姜以為己子。公子州吁，嬖人之子也，莊姜惡之。
## 據
* 《史記·衛康叔世家》
* 《左傳》
分類:周列傳
沈鯉

**沈鯉**，字仲化，歸德人。祖瀚，建寧知府。鯉，嘉靖中舉鄉試。師尚詔作亂，陷歸德，已而西去。鯉策賊必再至，急白守臣，捕殺城中通賊者，嚴為守具。賊還逼，見有備，去。奸人倡言屠城，將驅掠居民，鯉請諭止之，眾始定。四十四年，成進士，改庶吉士，授檢討。大學士高拱，其座主又鄉人也，旅見外，未嘗以私謁。

神宗在東宮，鯉為講官。嘗令諸講官書扇，鯉書魏卞蘭《太子頌》以進，因命陳清大義甚悉。神宗咨美，遂蒙眷。比即位，用宮僚恩，進編修。旋進左贊善。每直講，舉止端雅，所陳說獨契帝心。帝亟稱之。連遭父母喪，帝數問沈講官何在，又問服闋期，命先補講官俟之。萬曆九年還朝。屬當輟講，特命展一日，示優異焉。

明年秋，擢侍講學士，再遷禮部右侍郎。尋改吏部，進左侍郎。屏絕私交，好推轂賢士，不使知。十二年冬，拜禮部尚書。去六品甫二年，至正卿。素負物望，時論不以為驟。久之，《會典》成，加太子少保。鯉初官翰林，中官黃錦緣同鄉以幣交，拒不納。教習內書堂，侍講筵，皆數與巨珰接，未嘗與交。及官愈高，益無所假借，雖上命及政府指，不徇也。

十四年春，貴妃鄭氏生子，進封皇貴妃。鯉率僚屬請冊建皇長子，進封其母，不許。未幾，復以為言，且請宥建儲貶官姜應麟等。忤旨譙讓。帝既卻群臣請，因詔諭少俟二三年。至十六年，期已屆，鯉執前旨固請，帝復不從。

鯉素鯁亮。其在部持典禮，多所建白。念時俗侈靡，稽先朝典制，自喪祭、冠婚、宮室、器服率定為中制，頒天下。又以士習不端，奏行學政八事。又請復建文年號，重定《景帝實錄》，勿稱郕戾王。大同巡撫胡來貢議移祀北嶽渾源，力駁其無據。太廟侑享，請移親王及諸功臣於兩廡，毋與帝後雜祀。進世廟諸妃葬金山者，配食永陵。諸帝陵祀，請各遣，官毋兼攝。諸王及妃墳祝版稱謂未協者，率請裁定。帝憂旱，步禱郊壇，議分遣大臣禱天下名山大川。鯉言使臣往來驛騷，恐重困民，請齋三日，以告文授太常屬致之，罷寺觀勿禱，帝多可其奏。鄭貴妃父成憲為父請恤，援後父永年伯例，鯉力駁之。詔畀葬資五千金，鯉復言過濫。順義王妻三娘子請封，鯉不予妃號，但稱夫人。真人張國祥言肅皇享國久長，由虔奉玄修所致，勸帝效之，鯉劾國祥詆誣導諛，請正刑辟。事亦寢。秦王誼璟故由中尉入繼，而乞封其弟郡王，中貴為請，申時行助之，鯉不可。唐府違帛請封妾子，執不從，帝並以特旨許之。京師久旱，鯉備陳恤民實政以崇儉戒奢為本，且請減織造。已，京師地震，又請謹天若戒，恤民窮。畿輔大侵，請上下交修，詞甚切。帝以四方災，敕廷臣修省，鯉因請大損供億營建，振救小民。帝每嘉納。

初，藩府有所奏請，賄中貴居間，禮臣不敢違，輒如誌。至鯉，一切格之，中貴皆大怨，數以事間於帝。帝漸不能無疑，累加詰責，且奪其俸。鯉自是有去志。而時行銜鯉不附己，亦忌之。一日，鯉請告，遽擬旨放歸。帝曰：「沈尚書好官，奈何使去？」傳旨諭留。時行益忌。其私人給事中陳與郊為人求考官不得，怨鯉，屬其同官陳尚象劾之。與郊復危言撼鯉，鯉求去益力。帝有意大用鯉，微言：「沈尚書不曉人意。」有老宮人從子為內豎者，走告鯉；司禮張誠亦屬鯉鄉人內豎廖某密告之。鯉並拒之，曰：「禁中語，非所敢聞。」皆恚而去。鯉卒屢疏引疾歸。累推內閣及吏部尚書，皆不用。二十二年，起南京禮部尚書，辭弗就。

二十九年，趙志臯卒，沈一貫獨當國。廷推閣臣，詔鯉以故官兼東閣大學士，入參機務，與朱賡並命。屢辭不允。明年七月始入朝，時年七十有一矣。一貫以士心夙附鯉，深忌之，貽書李三才曰：「歸德公來，必奪吾位，將何以備之？」歸德，鯉邑名，欲諷鯉辭召命也。三才答書，言鯉忠實無他腸，勸一貫同心。一貫由此並憾三才。鯉既至，即具陳道中所見礦稅之害。他日復與賡疏論。皆弗納。楚假王被訐事起，禮部侍郎郭正域請行勘，鯉是之。及奸人所撰《續憂危竑議》發，一貫輩張皇其事，令其黨錢夢臯誣奏正域、鯉門生，協造妖言，並羅織鯉奸贓數事。帝察其誣，不問。而一貫輩使邏卒日夜操兵圍守其邸。已而事解，復譖鯉詛咒。鯉嘗置小屏閣中，列書謹天戒、恤民窮、開言路、發章奏、用大僚、補庶官、起廢棄、舉考選、釋冤獄、撤稅使十事，而上書「天啟聖聰，撥亂反治」八字。每入閣，輒焚香拜祝之，讒者遂指為詛咒。帝取入視之，曰：「此豈詛咒耶？」讒者曰：「彼詛咒語，固不宣諸口。」賴帝知鯉深，不之信。

先是，閣臣奏揭不輕進，進則無不答者。是時中外扞格，奏揭繁，多寢不下。鯉以失職，累引疾求退。獎諭有加，卒不能行其所請。三十二年，敘皮林功，加太子太保。尋以秩滿，加少保，改文淵閣。

鯉初相，即請除礦稅。居位數年，數以為言。會長陵明樓災，鯉語一貫、賡各為奏，俟時上之。一日大雨，鯉曰：「可矣。」兩人問故，鯉曰：「帝惡言礦稅事，疏入多不視，今吾輩冒雨素服詣文華奏之，上訝而取閱，亦一機也。」兩人從其言。帝得疏，曰：「必有急事。」啟視，果心動，然不為罷。明年長至，一貫在告，鯉、賡謁賀仁德門。帝賜食，司禮太監陳矩侍，小璫數往來竊聽，且執筆以俟。鯉因極陳礦稅害民狀，矩亦戚然。鯉復進曰：「礦使出，破壞天下名山大川靈氣盡矣，恐於聖躬不利。」矩嘆息還，具為帝道之。帝悚然遣矩諮鯉所以補救者。鯉曰：「此無他，急停開鑿，則靈氣自復。」帝聞，為首肯。一貫慮鯉獨收其功，急草疏上。帝不懌，復止。然越月果下停礦之命，鯉力也。

鯉遇事秉正不撓。壓於一貫，志不盡行。而是時一貫數被論，引疾杜門，鯉乃得行閣事。皇孫生，詔赦天下。中官請征茶蠟夙逋，鯉以戾詔旨，再執奏，竟報寢，帝乳母翊聖夫人金氏，其夫官都督同知，歿，請以從子繼。鯉言都督非世官，乃已。真人張國祥謂皇孫誕生，己有祝釐功，乞三代誥命且世襲詹事主簿。鯉力斥其謬，乃賚以金幣。帝惑中貴言，將察核畿輔牧地，諭鯉撰敕。鯉言：「近年以來，百利之源，盡籠於朝廷，常恐勢極生變。況此牧地，豈真有豪右隱占新墾未科者？奸民所傳，未足深信。」遂止。雲南武弁殺稅使楊榮。帝怒甚，將遣官逮治。鯉具陳榮罪狀，請誅為首殺榮者，而貸其餘，乃不果逮。陜西稅使梁永求領鎮守事，亦以鯉言罷。遼東稅使高淮假進貢名，率所統練甲至國門。鯉中夜密奏其不可，詔責淮而止。時一貫雖稱疾杜門，而章奏多即家擬旨，鯉力言非故事。

鯉既積忤一貫，一貫將去，慮鯉在，貽己後憂欲與俱去，密傾之。帝亦嫌鯉方鯁，因鯉乞休，遽命與一貫同致仕。賡疏乞留鯉，不報。既抵家，疏謝，猶極陳怠政之弊，以明作進規。年八十，遣官存問，賚銀幣。鯉奏謝，復陳時政要務。又五年卒，年八十五。贈太師，謚文端。
漢長沙定王

**長沙定王發**，母唐姬，故程姬侍者。景帝召程姬，程姬有所避，不願進，而飾侍者唐兒使夜進。上醉，不知，以為程姬而幸之，遂有身。已乃覺非程姬也。及生子，因名曰發。以孝景前二年立。以其母微無寵，故王卑溼貧國。

二十八年薨。子戴王庸嗣，二十七年薨。子頃王鮒鮈嗣，十七年薨。子剌王建德嗣，宣帝時坐獵縱火燔民九十六家，殺二人，又以縣官事怨內史，教人誣告以棄市罪，削八縣，罷中尉官。三十四年薨。子煬王旦嗣，二年薨。無子，絕歲餘。元帝初元三年復立旦弟宗，是為孝王，五年薨。子魯人嗣，王莽時絕。
陳閔公

**陳閔公**，《史記》作**湣公**，媯姓，諱**越**，乃春秋時陳之末君。懷公之子也。

懷公四年（魯定公八年）薨，閔公即位。閔公六年（魯定公十四年），孔子適陳，吳王夫差伐陳，取三邑而去。頓子欲事晉而絶陳好，公孫佗人及楚師滅頓。八年（魯哀公元年），公會楚昭王、隨侯、許男圍蔡。秋八月，以吳舊怨，召懷公不至，吳侵陳。十三年（魯哀公六年），吳伐陳，陳告急楚，楚昭王來救陳，軍於城父，吳師去。是年，楚昭王卒於城父。時孔子在陳。十六年（魯哀公九年），吳王夫差伐齊，敗之艾陵，使人召陳侯。陳侯恐，如吳。楚人伐陳。十七年（魯哀公十年），楚伐陳，吳救陳。十八年（魯哀公十一年），司徒袁頗出奔鄭。二十年（魯哀公十三年），楚伐陳。冬，盜殺夏區夫。二十一年（魯哀公十四年），宗豎出奔楚。冬，宗豎自楚復入，國人殺之。袁買出奔楚。二十三年（魯哀公十六年），孔子卒。二十四年（魯哀公十七年），楚惠王以兵北伐，秋七月，殺陳閔公，遂滅陳而有之，陳侯諡曰閔，在位二十四年，陳絶不祀。
## 據
* 《史記·陳杞世家》
* 《左氏春秋》
分類:陳公世家
鄭哀公

**鄭哀公**，姬姓，諱**易**，乃周時鄭之二十君。聲公之子也。聲公三十七年薨，哀公立。哀公八年，國人弒哀公，立聲公弟丑，是為共公。
## 據
* 《史記·鄭世家》
分類:鄭公世家
鄭共公

**鄭共公**，姬姓，諱**丑**，乃周時鄭之二十一君。獻公之子、聲公之弟也。哀公八年，聲公子哀公遇弒，丑立為共公。共公三十二年（《史記》作三十一年）薨，子幽公已即位。
## 據
* 《史記·鄭世家》
分類:鄭公世家
鄭幽公

**鄭幽公**，姬姓，諱**已**，乃周時鄭之二十二君。共公之子也。共公三十年薨，子幽公已即位。幽公元年，韓武子伐鄭，殺幽公，國人立幽公弟（《六國年表》作幽公之子）駘，是為繻公。
## 據
* 《史記·鄭世家》
分類:鄭公世家
鄭繻公

**鄭繻公**，姬姓，諱**駘**，乃周時鄭之二十三君。共公之子、幽公之弟，《六國年表》作幽公之子也。幽公元年，韓武子殺幽公，國人立駘，是為繻公。繻公十五年，韓景侯伐鄭，取雍邱，鄭城京。十六年，鄭伐韓，敗韓兵於負黍。二十三年，鄭圍韓陽翟。二十五年，繻公殺相子陽。二十七年，子陽之黨弒繻公，而立幽公弟乙為君，是為康公。
## 據
* 《史記·鄭世家》
分類:鄭公世家
鄭康公

**鄭康公**，姬姓，諱**乙**，乃周時鄭之末君。共公之子、幽公之弟也。繻公二十七年，子陽之黨弒君，立乙為君，是為康公。康公二年，負黍反，復歸韓。十一年，韓伐鄭，取陽城。二十一年，韓哀侯滅鄭，幷其國。
## 據
* 《史記·鄭世家》
分類:鄭公世家
衛敬公

**衛敬公**，姬姓，諱**弗**，世本作**費**，乃周諸侯衛之第三十四君。悼公之子也。悼公五年（前四六五年）卒於越，子敬公即位。敬公三十三年（前四三二年）薨，子昭公糾即位。《史記·衛康叔世家》以敬公在位十九年，元年乃前四五〇年，十九年乃前四三二年。
## 據
* 《史記·衛康叔世家》
分類:衛公世家
衛昭公

**衛昭公**，姬姓，諱**糾**，世本作**橈公**，諱**舟**，乃周諸侯衛之第三十五君。敬公之子也。敬公十九年薨，子昭公即位。是時，三晉彊，衛如小侯，屬之。昭公三年，周貞定王崩，考王立。六年，昭公子亹弒昭公代立，是為懷公。
## 據
* 《史記·衛康叔世家》
分類:衛公世家
衛懷公

**衛懷公**，姬姓，諱**亹**，乃周諸侯衛之第三十六君。昭公之子也。昭公六年，亹弒昭公代立，是為懷公。懷公十一年，公子頽弒懷公而代立，是為慎公。
## 據
* 《史記·衛康叔世家》
分類:衛公世家
奚齊

**奚齊**，姬姓，乃春秋時晉之君。獻公之子也。

獻公伐驪戎，以驪姬歸。驪姬生奚齊，獻公二十一年（魯僖公四年），驪姬譖申生而殺之，遂以奚齊為太子。獻公使荀息傅奚齊，公疾，召之，曰：「以是藐諸孤，辱在大夫，其若之何？」稽首而對曰：「臣竭其股肱之力，加之以忠貞。其濟，君之靈也；不濟，則以死繼之。」公曰：「何謂忠貞？」對曰：「公家之利，知無不為，忠也。送往事居，耦俱無猜。貞也。」二十五年（魯僖公九年），獻公薨，奚齊立。及里克將殺奚齊，先告荀息曰：「三怨將作，秦、晉輔之，子將何如？」荀息曰：「將死之。」里克曰：「無益也。」荀叔曰：「吾與先君言矣，不可以貳。能欲復言而愛身乎？雖無益也，將焉辟之？且人之欲善，誰不如我？我欲無貳而能謂人已乎？」冬十月，里克殺奚齊於次，荀息立卓子為君。
## 據
* 《左傳·僖公》
* 《史記·晉世家》
分類:晉公世家
卓子

**卓子**，姬姓，乃春秋時晉之君。獻公之子也。

獻公伐驪戎，以驪姬歸。驪姬生奚齊，其娣生卓子。獻公二十五年（魯僖公九年），獻公薨，奚齊立，冬十月，里克殺之。荀息將死之，人曰：「不如立卓子而輔之。」荀息立公子卓以葬。十一月，里克殺卓子於朝，荀息死之。里克立夷吾為惠公。
## 據
* 《左傳·僖公》
* 《史記·晉世家》
分類:晉公世家
愛丁堡大學歷史、古典與考古學院

縮圖|外景
**愛丁堡大學歷史、古典與考古學院**（University of Edinburgh School of History, Classics and Archaeology, SHCA）者，愛丁堡大學之院也，在愛丁堡，從事史學、古典學、考古學三學科域之教與治。 愛丁堡大學者，蘇格蘭之大學也。自 1583 年成，以授古典學。 

學院今在舊樓之威廉·羅伯遜（ William Robertson ）醫學院翼樓，有最古蘇格蘭史館。收藏藝術品及手工藝品，及典中藏鑄件雕像、稽古、展覽歷史文獻。 纛之飾一作諸廊學處。學院凡百餘名術政人，今有生徒兩千餘，凡六百名研究生，本科生近一千五百名數。

多位考古學家業於此以教之。澳洲考古學家戈登·柴爾德、英國首相布朗、內政大臣安珀·路德皆嘗就學於此。
分類:大專院校
晉小子侯

**晉小子侯**，姬姓，乃春秋時晉之君。哀侯之子也。

哀侯九年（魯桓公三年），曲沃武公伐翼，逐哀侯於汾隰。晉人乃立哀侯子小子為君，是為小子侯。小子侯元年（魯桓公四年），曲沃武公使韓萬殺哀侯，曲沃益強。四年（魯桓公七年），曲沃武公誘晉小子侯殺之。翌年，滅翼，冬。周桓王命虢仲立哀侯之弟緡於晉。《史記》誤作在位三年。
## 據
* 《左傳·桓公》
* 《史記·晉世家》
分類:晉公世家
晉侯緡

**晉侯緡**，姬姓，諱**緡**，乃春秋時晉之君。鄂侯之子、哀侯之弟也。

小子侯四年（魯桓公七年），曲沃武公誘哀侯之子小子侯，殺之。翌年，滅翼。冬，周桓王命虢仲立哀侯之弟緡於晉。晉侯緡二年（魯桓公九年），虢仲、芮伯、梁伯、荀侯、賈伯伐曲沃。九年，曲沃尚一軍異於晉。八年（魯桓公十五年），桓王崩，莊王立。二十三年（魯莊公十二年），莊王崩，僖王立。二十七年（魯莊公十六年），曲沃武公伐晉侯緡，滅之。盡以其寳器賂獻於僖王。僖王命曲沃武公以一軍為晉侯，列為諸侯，更號曰晉武公。《史記》誤作在位二十八年。
## 據
* 《左傳·桓公》
* 《史記·晉世家》
分類:晉公世家
晉出公

**晉出公**，姬姓，諱**鑿**，一作**錯**，乃戰國時晉之君。定公之子也。

定公三十七年薨，出公即位。出公三年（魯哀公二十三年），夏六月，荀瑤伐齊，戰於犂邱，齊師敗績。四年（魯哀公二十四年），夏四月，公將伐齊，如魯乞師，魯臧石會之，取廩邱。六年（魯哀公二十六年），周元王崩，貞定王立。七年（魯哀公二十七年），夏四月，荀瑤伐鄭，齊救鄭，瑤還。十一年（魯悼公四年），荀瑤圍鄭。晉河絶於扈。十三年，荀瑤城南梁。二十二年（前四五三年），趙襄子、韓康子、魏桓子共殺荀瑤（知伯），盡並其地。三家滅知伯。出公二十三年（前四五二年）出公奔楚。三家立昭公曾孫驕為晉君，是為哀公。《史記》作出公十七年，知伯與趙、韓、魏共分范、中行地以為邑。出公怒，告齊、魯欲以伐四卿，四卿恐，反攻出公。十八年，出公奔齊道死。而知伯立哀公。
## 據
* 《左傳》
* 《史記·晉世家》
分類:晉公世家
堵敖

**堵敖**，羋姓，熊氏，諱**囏**，文王與息媯之子也，乃春秋時楚王。楚始號君曰敖，自堵敖以下以未成君者曰敖。

文王十五年（鲁莊公十九年）薨，堵敖即位。堵敖元年，魯莊公之二十年（公元前六七四年）也。《史記·楚世家》誤作魯莊公十八年（公元前六七六年），在位三年，弟熊惲弒之，而代立，是為成王。《史記》誤作在位五年。
## 據
* 《史記·楚世家》
分類:楚世家
樊噲

**舞陽侯樊噲**者，沛人也。以屠犬為事，與高祖俱隱。

初從高祖起豐，攻下沛。高祖為沛公，以噲為舍人。從攻胡陵、方與，還守豐，擊泗水監豐下，破之。復東定沛，破泗水守薛西。與司馬夷戰碭東，卻敵，斬首十五級，賜爵國大夫。常從，沛公擊章邯軍濮陽，攻城先登，斬首二十三級，賜爵列大夫。復常從，從攻城陽，先登。下戶牖，破李由軍，斬首十六級，賜上閒爵。從攻圍東郡守尉於成武，卻敵，斬首十四級，捕虜十一人，賜爵五大夫。從擊秦軍，出亳南。河閒守軍於杠里，破之。擊破趙賁軍開封北，以卻敵先登，斬候一人，首六十八級，捕虜二十七人，賜爵卿。從攻破楊熊軍於曲遇。攻宛陵，先登，斬首八級，捕虜四十四人，賜爵封號賢成君。從攻長社、轘轅，絕河津，東攻秦軍於尸，南攻秦軍於犨。破南陽守齮於陽城。東攻宛城，先登。西至酈，以卻敵，斬首二十四級，捕虜四十人，賜重封。攻武關，至霸上，斬都尉一人，首十級，捕虜百四十六人，降卒二千九百人。

項羽在戲下，欲攻沛公。沛公從百餘騎因項伯面見項羽，謝無有閉關事。項羽既饗軍士，中酒，亞父謀欲殺沛公，令項莊拔劍舞坐中，欲擊沛公，項伯常（肩）［屏］蔽之。時獨沛公與張良得入坐，樊噌在營外，聞事急，乃持鐵盾入到營。營衛止噲，噲直撞入，立帳下。項羽目之，問為誰。張良曰：「沛公參乘樊噲。」項羽曰：「壯士。」賜之卮酒彘肩。噲既飲酒，拔劍切肉食，盡之。項羽曰：「能復飲乎？」噲曰：「臣死且不辭，豈特卮酒乎！且沛公先入定咸陽，暴師霸上，以待大王。大王今日至，聽小人之言，與沛公有隙，臣恐天下解，心疑大王也。」項羽默然。沛公如廁，麾樊噲去。既出，沛公留車騎，獨騎一馬，與樊噲等四人步從，從閒道山下歸走霸上軍，而使張良謝項羽。項羽亦因遂已，無誅沛公之心矣。是日微樊噲奔入營譙讓項羽，沛公事幾殆。

明日，項羽入屠咸陽，立沛公為漢王。漢王賜噲爵為列侯，號臨武侯。遷為郎中，從入漢中。

還定三秦，別擊西丞白水北，雍輕車騎於雍南，破之。從攻雍、斄城，先登。擊章平軍好畤，攻城，先登陷陣，斬縣令丞各一人，首十一級，虜二十人，遷郎中騎將。從擊秦車騎壤東，卻敵，遷為將軍。攻趙賁，下郿、槐裏、柳中、咸陽；灌廢丘，最。至櫟陽，賜食邑杜之樊鄉。從攻項籍，屠煮棗。擊破王武、程處軍於外黃。攻鄒、魯、瑕丘、薛。項羽敗漢王於彭城，盡復取魯、梁地。噲還至滎陽，益食平陰二千戶，以將軍守廣武。一歲，項羽引而東。從高祖擊項籍，下陽夏，虜楚周將軍卒四千人。圍項籍於陳，大破之。屠胡陵。

項籍既死，漢王為帝，以噲堅守戰有功，益食八百戶。從高帝攻反燕王臧荼，虜荼，定燕地。楚王韓信反，噲從至陳，取信，定楚。更賜爵列侯，與諸侯剖符，世世勿絕，食舞陽，號為舞陽侯，除前所食。以將軍從高祖攻反韓王信於代。自霍人以往至雲中，與絳侯等共定之，益食千五百戶。因擊陳豨與曼丘臣軍，戰襄國，破柏人，先登，降定清河、常山凡二十七縣，殘東垣，遷為左丞相。破得綦毋卹、尹潘軍於無終、廣昌。破豨別將胡人王黃軍於代南，因擊韓信軍於參合。軍所將卒斬韓信，破豨胡騎橫谷，斬將軍趙既，虜代丞相馮梁、守孫奮、大將王黃、將軍、（太卜）太仆解福等十人。與諸將共定代鄉邑七十三。其後燕王盧綰反，噲以相國擊盧綰，破其丞相抵薊南，定燕地，凡縣十八，鄉邑五十一。益食邑千三百戶，定食舞陽五千四百戶。從，斬首百七十六級，虜二百八十八人。別，破軍七，下城五，定郡六，縣五十二，得丞相一人，將軍十二人，二千石已下至三百石十一人。

噲以呂后女弟呂須為婦，生子伉，故其比諸將最親。

先黥布反時，高祖嘗病甚，惡見人，臥禁中，詔戶者無得入群臣。群臣絳、灌等莫敢入。十餘日，噲乃排闥直入，大臣隨之。上獨枕一宦者臥。噲等見上流涕曰：「始陛下與臣等起豐沛，定天下，何其壯也！今天下已定，又何憊也！且陛下病甚，大臣震恐，不見臣等計事，顧獨與一宦者絕乎？且陛下獨不見趙高之事乎？」高帝笑而起。

其後盧綰反，高帝使噲以相國擊燕。是時高帝病甚，人有惡噲黨於呂氏，即上一日宮車晏駕，則噲欲以兵盡誅滅戚氏、趙王如意之屬。高帝聞之大怒，乃使陳平載絳侯代將，而即軍中斬噲。陳平畏呂后，執噲詣長安。至則高祖已崩，呂后釋噲，使復爵邑。

孝惠六年，樊噲卒，謚為武侯。子伉代侯。而伉母呂須亦為臨光侯，高后時用事專權，大臣盡畏之。伉代侯九歲，高后崩。大臣誅諸呂、呂須婘屬，因誅伉。舞陽侯中絕數月。孝文帝既立，乃復封噲他庶子市人為舞陽侯，復故爵邑。市人立二十九歲卒，謚為荒侯。子他廣代侯。六歲，侯家舍人得罪他廣，怨之，乃上書曰：「荒侯市人病不能為人，令其夫人與其弟亂而生他廣，他廣實非荒侯子，不當代後。」詔下吏。孝景中六年，他廣奪侯為庶人，國除。
郟敖

**郟敖**，羋姓，熊氏，諱**員**、**紝**、**麇**，乃春秋時楚王，康王之子也。

康王十五年（魯襄公二十八年）薨，郟敖即位。郟敖元年（魯襄公二十九年），屈建卒。康王庶弟公子圍為令尹。二年（魯襄公三十年），使薳罷如魯聘。秋，公子圍殺大司馬蒍掩，而取其室。三年（魯襄公三十一年），衛襄公來聘。四年（魯昭公元年），公子圍聘於鄭。且娶於公孫段氏。遂及諸侯之大夫會於虢、冬。公子圍將聘於鄭。未出竟。聞王有疾而還、十一月。至入問王疾。縊而殺之。遂殺其二子幕及平夏。殺大宰伯州犁於郟。葬王於郟謂之郟敖。公子圍即位為靈王。
## 據
* 《左傳》
* 《史記·楚世家》
分類:楚世家
重鉻酸銨

**重鉻酸銨**，無機化合物也，化學式(NH4)2Cr2O7，為赤細英體，可製陶、石油、火藥。

## 性
性烈，遇百五十攝氏度則爆，解成水、氮氣、三氧化二鉻
: \rm (NH_4)_2Cr_2O_7 \ \overset{\longrightarrow} \ Cr_2O_3 + N_2\uparrow + 4H_2O

有劇毒，疑致癌，強刺激性
訾敖

**訾敖**，羋姓，諱**比**，字**子干**，乃春秋時楚王，共王之子，靈王之弟也。

共王無嫡子，有寵子五人，無嫡立焉。乃大有事於羣望，而祈曰：「請神擇於五人者，使主社稷。」乃徧以璧見於羣望，曰：「當璧而拜者，神所立也，誰敢違之。」既乃與巴姬密埋璧於大室之庭，使五人齊，從長幼以次入拜。康王跨之，靈王肘加焉。公子比、公子黑肱皆遠之。平王弱，抱而入，再拜，皆厭紐。

公子比初為右尹。郟敖四年（魯昭公元年），靈王殺郟敖，公子比出奔晉，公子黑肱出奔鄭。靈王十二年（魯昭公十三年），靈王在乾谿，觀從自蔡召比及黑肱入襲蔡，蔡公棄疾將食，見之而逃。觀從使比食，坎，用牲，加書，而速行。觀從徇於蔡曰：「蔡公召二子，將納之。」衆乃奉棄疾，召二子而盟於鄧，依陳、蔡人以國。遂入楚。及郊，陳、蔡欲為名，故請為武軍。蔡人知之曰：「欲速。且役病矣，請藩而已。」乃藩為軍。棄疾使須務牟與史禆先入，因正仆人殺大子祿及公子罷敵。比自立為王，黑肱為令尹，次於魚陂。棄疾為司馬，先除王宮。觀從謂比曰：「不殺棄疾，雖得國，猶受禍也。」比曰：「余不忍也。」觀從曰：「人將忍子，吾不忍俟也。」乃行。夏五月，靈王縊，國人未及知。國每夜駭曰：「王入矣！」乙卯夜，棄疾使周走而呼走曰：「王至矣！」國人大驚。使鬬成然走告比及黑肱曰：「王至矣！國人殺君司馬，將來矣！君若早自圖也，可以無辱。眾怒如水火焉，不可為謀。」又有呼而走至者曰：「眾至矣！」比、黑肱皆自殺。丙辰，棄疾即位，改名曰熊居，是為平王。葬比於訾，謂之訾敖。

初，公子比自晉歸，韓宣子問叔向曰：「子比其濟乎？」對曰：「不就。」宣子曰：「同惡相求，如市賈焉，何為不就？」對曰：「無與同好，誰與同惡？取國有五難：有寵無人，一也；有人無主，二也；有主無謀，三也；有謀而無民，四也；有民而無德，五也。子比在晉十三年矣，晉、楚之從不聞通者，可謂無人矣；族盡親叛，可謂無主矣；無釁而動，可謂無謀矣；為羈終世，可謂無民矣；亡無愛徵，可謂無德矣。王虐而不忌，子比涉五難以弒君，誰能濟之！有楚國者，其棄疾乎？君陳、蔡，方城外屬焉。苛慝不作，盜賊伏隱，私欲不違，民無怨心。先神命之，國民信之。羋姓有亂，必季實立，楚之常也。子比之官，則右尹也；數其貴寵，則庶子也；以神所命，則又遠之；民無懷焉，將何以立？」宣子曰：「齊桓、晉文不亦是乎？」對曰：「齊桓，衛姬之子也，有寵於僖公。有鮑叔牙、賓須無、隰朋以為輔，有莒、衛以為外主，有高、國以為內主。從善如流，施惠不倦。有國，不亦宜乎？昔我文公，狐季姬之子也，有寵於獻公。好學不倦。生十七年，有士五人，有先大夫子餘、子犯以為腹心，有魏犨、賈佗以為股肱，有齊、宋、秦、楚以為外主，有欒、郤、狐、先以為內主。亡十九年，守志彌篤。惠、懷棄民，民從而與之。故文公有國，不亦宜乎？子比無施於民，無援於外，去晉，晉不送；歸楚，楚不迎。何以有國！」子比果不終焉，卒立者棄疾，如叔向言也。
## 據
* 《左傳·昭公》
* 《史記·楚世家》
分類:楚世家
陳侯留

**陳侯留**，媯姓，諱**留**，乃周諸侯陳之第二十二君，哀公之子也。

哀公元妃鄭姬生太子偃師，二妃生公子留，下妃生公子勝。二妃嬖，留有寵，哀公屬諸哀公弟司徒招與公子過。哀公有廢疾，三十五年（魯昭公八年），公子招、公子過殺太子偃師，而立公子留。哀公遂縊。大夫干徵師赴於楚，且告有立君。公子勝愬之於楚，楚人執干徵師，而殺之。公子留奔鄭。楚靈王滅陳，以穿封戌為陳公。

## 據
* 《左氏春秋》
* 《史記·陳杞世家》
分類:陳公世家
陳佗

**陳佗**，媯姓，諱**佗**，字**五父**，乃周諸侯陳之第十三君，文公之子也。

陳佗事兄桓公。桓公二十七年（魯隱公五年），鄭請成於陳，公不許。陳佗諫曰：「親仁善鄰，國之寳也，君其許鄭。」桓公曰：「宋、衛實難，鄭何能為。」遂不許。翌年，鄭侵陳，大獲。二十九年（魯隱公七年），陳及鄭平，佗如鄭涖盟。冬十二月，及鄭莊公盟，歃如忘。鄭洩駕曰：「五父必不免，不賴盟矣。」三十八年（魯桓公五年），桓公疾病，佗殺太子免，而代之。翌年（魯桓公六年），蔡人殺佗立厲公，厲公，蔡出也。《史記》誤以陳佗為厲公，厲公躍為利公，以陳完為陳佗所出云。

## 據
* 《左氏春秋》
* 《史記·陳杞世家》
分類:陳公世家
宋公子游

**子游**，子姓，乃周諸侯宋之第十八君。

閔公十年（魯莊公十二年）秋，南宮萬弒閔公於蒙澤，殺大夫仇牧及大宰督，立子游為君。羣公子奔蕭、公子御説奔亳。萬子南宮牛、猛獲圍亳。冬十月，蕭叔大心及戴、武、宣、穆、莊之族以曹師伐之，殺南宮牛於師，殺子游於宋，立御説是為桓公。

## 據
* 《左氏春秋》
* 《史記·宋微子世家》
分類:宋公世家
宋公禦

**宋公禦**，子姓，諱**禦**，乃周諸侯宋之第二十二君，襄公之子，成公之弟也。

成公十七年（魯文公七年）薨。成公弟禦殺太子及大司馬公孫固而自立為君。宋人共殺君禦而立成公少子杵臼，是為昭公。《左氏春秋》未載禦，云成公薨，昭公即位。昭公將去羣公子，穆襄之族率國人以攻公，殺公孫固、公孫鄭於公宮。禦乃穆襄之族也。

## 據
* 《史記·宋微子世家》
分類:宋公世家
公孫般師

**公孫般師**，姬姓，諱**般師**，乃春秋時衛之第三十一君。襄公之孫，靈公之侄也。

莊公三年（魯哀公十七年），靈公子莊公獲怨於戎州。十月，戎州告晉趙鞅，趙鞅圍衛，入其郛。莊公出奔，衛與晉平，晉立般師而還。十一月，莊公自鄄入，般師出奔。戎州人殺之公入於戎州己氏。國人復公孫般師，而立之。十二月，齊伐衛，衛請平，立靈公子起，執般師以歸，舍諸齊之潞邑。
## 據
* 《左氏春秋·哀公》
* 《史記·衛康叔世家》
分類:衛公世家
公子起

**公子起**，姬姓，諱**起**，乃春秋時衛之第三十二君。靈公之子，莊公之弟也。

莊公三年（魯哀公十七年），莊公遇弒，衛人立公孫般師為君。十二月，齊伐衛，衛請平，更立起為衛君，執般師以歸。衛君起元年（魯哀公十八年）夏，衛石圃逐其君起，起奔齊。莊公子出公輒自齊復歸而立。
## 據
* 《左氏春秋·哀公》
* 《史記·衛康叔世家》
分類:衛公世家
黔牟

**黔牟**，姬姓，諱**黔牟**，乃春秋時衛之第十七君。宣公與夷姜之子，急子之弟也。

宣姜與公子朔構急子，宣公使盜殺公子夀及急子，宣公薨，朔立，是為惠公。左公子洩、右公子職不平朔之立也，惠公四年（魯桓公十六年）冬十一月，左右公子怨惠公之讒殺急子而代立，乃作亂，攻惠公，立公子黔牟為君，惠公奔齊。黔牟元年（魯桓公十七年），衛及宋、魯伐邾。七年（魯莊公五年）冬，齊襄公率齊、魯共伐衛，納衛惠公。八年（魯莊公六年）春正月，周人子突救衛。夏，惠公入，放寗跪於秦，黔牟奔於周，殺左公子洩、右公子職，惠公復立。
## 據
* 《左氏春秋》
* 《史記·衛康叔世家》
分類:衛公世家
公子繻

**公子繻**，姬姓，諱**繻**，乃周諸侯鄭之第十四君。襄公之子，成公庶兄也。

成公三年（魯成公九年）秋，成公朝晉，晉執之。使欒書伐鄭。四年（魯成公十年）春三月，鄭患晉圍，公子班立繻為君。四月，國人殺繻，立太子髠頑，公子班出奔許，晉聞鄭立君，乃歸成公。
## 據
* 《左氏春秋·成公》
* 《史記·鄭世家》
分類:鄭公世家
晉鄂侯

**晉鄂侯**，姬姓，諱**郄**，一作**都**，乃春秋時晉之第十四君。昭侯之子，孝侯之弟也。《史記·晉世家》作孝侯子。

鄂侯二年，魯隱公初立。四年（魯隱公三年），周平王崩，桓王立。六年（魯隱公五年），曲沃莊伯以鄭人、邢人伐翼，桓王使尹氏、武氏助之，鄂侯奔隨。是年秋，曲沃叛桓王，桓王命虢公伐曲沃，莊伯走保曲沃，晉人立鄂侯子哀侯於翼。七年（魯隱公六年）翼九宗、五正、頃父之子嘉父逆晉侯於隨，納諸鄂，晉人謂之鄂侯。九宗，一姓為九族。五正，五官之長。哀侯立於翼，鄂侯立於鄂，父子分立也。

紀年雲，鄂侯五年十月，莊伯以曲沃叛伐翼，公子萬救翼，荀叔軫追之，至於家谷。鄂侯焚曲沃之禾而還。鄂侯伐曲沃，大捷。武公請成於翼。至相而還。六年，王使虢公伐晉之曲沃。晉鄂侯卒，曲沃莊伯復伐晉，立鄂侯子光，是為哀侯。

鄂侯七年薨，紀年、史記世家並曰鄂侯六年卒，哀侯考之蓋哀侯立於魯隱公五年，至魯隱公六年，鄂侯薨，即哀侯之元年也。
## 據
* 《左氏春秋·隱公》
* 《史記·晉世家》
分類:晉公世家
晉武公

**晉武公**，姬姓，諱**稱**，乃春秋時晉之第十八君。曲沃桓叔之孫，曲沃莊伯之子也。

晉哀侯二年（魯隱公七年），曲沃莊伯卒，子稱代立，是為曲沃武公，尚一軍。武公元年，荀人、董伯皆叛曲沃。六年，晉哀侯侵陘庭之田，陘庭南鄙啟曲沃伐翼。七年（魯桓公三年），曲沃武公伐翼，次於陘庭，韓萬御戎，梁弘為右，逐哀侯於汾隰，驂絓而止。夜獲之，及欒賓。晉人乃立哀侯子小子為君，是為小子侯。八年（魯桓公四年），曲沃武公使韓萬殺哀侯，曲沃益強，晉無如之何。十一年（魯桓公七年），曲沃武公誘晉小子侯殺之。曲沃滅荀，以其地賜大夫原氏黯，是為荀叔。十二年，滅翼，冬，周桓王命虢仲立哀侯之弟緡於晉。十三年（魯桓公九年），虢仲、芮伯、梁伯、荀侯、賈伯伐曲沃。

十九年（魯桓公十五年），桓王崩，莊王立。二十年，曲沃尚一軍異於晉。三十四年（魯莊公十二年），莊王崩，僖王立。三十七年（魯莊公十五年），曲沃武公伐晉侯緡，滅之。盡以其寳器賂獻於僖王。三十八年（魯莊公十六年），王命曲沃武公以一軍為晉侯，列為諸侯，曲沃武公已即位三十七年，更號曰晉武公。於是，盡併晉地而有之。晉武公始都晉國，前即位，通年三十八年。自桓叔初封曲沃，以至武公滅晉，凡六十七歲，而卒代晉為諸侯。武公代晉二年薨，在位三十九年，子獻公詭諸嗣。
## 據
* 《左氏春秋》
* 《史記·晉世家》
分類:晉公世家
晉哀侯

**晉哀侯**，姬姓，諱**光**，乃春秋時晉之第十五君。鄂侯之子也。

鄂侯六年（魯隱公五年），曲沃莊伯伐翼，鄂侯奔隨。晉人立光為君於翼，是為哀侯。七年（魯隱公六年）翼九宗、五正、頃父之子嘉父逆晉侯於隨，納諸鄂，晉人謂之鄂侯。同年鄂侯薨，哀侯二年（魯隱公七年），曲沃莊伯卒，子稱代立，是為曲沃武公，尚一軍。三年，荀人、董伯皆叛曲沃。哀侯八年，晉侵陘庭之田，陘庭南鄙啟曲沃伐翼。九年（魯桓公三年），曲沃武公伐翼，次於陘庭，韓萬御戎，梁弘為右，逐哀侯於汾隰，驂絓而止。夜獲之，及欒賓。晉人乃立哀侯子小子為君，是為小子侯。翌年，曲沃武公使韓萬殺哀侯。
## 據
* 《左氏春秋》
* 《史記·晉世家》
分類:晉公世家
段寶

**段寶**，乃元之第十一任大理總管，段隆之孫、段功之子也。

元順帝至正二十六年八月，因父功為梁王所害，遂自稱平章，立於大理。梁王復聽讒，誅鋤段族。梁段旣結仇，數數構兵。鶴慶知事楊升調和二家，自金雞廟分界，南屬梁王，北屬段氏，力勸息兵，百姓稍寧。至正二十七年，梁王欲幷段氏，遣人剌寶，弗得。又令平章矢剌七攻大理，皆不克。乃遣使通好，奏授寶為雲南右丞，以和之。紅巾復入滇，梁王命叔鐵木的罕賫勅借兵於寶，寶答書曰：「殺虎母還餧虎子，分狙栗自詐狙，公假途滅虢，獻璧呑虞，金印玉書，設釣魚之香餌，繡閣艷女，備揜雉之網羅。況平章已死，只遺一奴一獒，奴可配阿妃，獒可配華黎氏。二事許諾，當借大兵。不然，金馬山換作點蒼山，昆明海改作西洱海，兵來矣。」書後又附一詩曰：「烽火狼煙信不符，驪山一舉任枝梧。平章枉掛紅羅帳，員外空題粉壁圖。鳳去岐山祥兆隠，麟戕大野瑞光無。自從界限鴻溝後，成敗興亡不屬吾。」梁王讀而深恨之。是年，明太祖取燕京，元順帝北遁，元亡。明太祖洪武元年，梁王復通好於寶，辭甚卑遜，寶許之和。時有蠻舍興者，自元江攻入鄯闡，王懼欲出奔，寶以唇齒之故率兵救之，擊走舍興。王德寶，升為武定公。勅曰：「段寶歸附而來，忠勤懋著，父子秉忠，征討克捷，乃於戎馬倥傯之中，幹戈紛擾之際，不第遠朝且兼平亂。宜示至優之數，以彰匡濟之勲，茲特升寶為武定公，仍總管大理軍民府。爾其不負初心，永保世爵，以光大爾赤城於無窮。宣光元年勅。」宣光乃元順帝子昭宗立於應昌年號也。洪武四年，寶降於明，上奏曰：「臣聞有天下者為天下之主，有列土者為列土之君。卑臣寶雖隔萬裏之遙，每切中原之向。大理有二帝三皇之後，一方九姓之傳，漢晉六朝以來，大蒙國受封於前唐，殘唐五季而終，二理國繼守於兩宋，臣祖思平等恪共藩復，貢禮屢修於中土，華風遠暢於邊隅。迨至故元，不尚仁義，專事暴殘。順帝已遁北方，梁王猶禍鄯闡。邇聞明主奉天承運，禦極南京，中原太平，邊僥寧乂。意者中國有聖人，履尭舜之正統，陋漢唐之淺圖，天時人事然也。或命臣依漢唐故例，歲貢天朝，或仿元代職名，俾守舊土。庶深谷回陽，幽扄照日，八方浴德，六合同春，垂憐邊境，救恤一方。欲修進貢，恐觸明威，合待事體之定，專候聖旨之頒，謹此。」專差段貞、王伯鶻馳奏以聞。太祖詔諭答之。洪武五年，寶女兄名羌娜，小名僧奴，又名寶姑者，適建昌土官阿黎。先是，羌娜繡一旗，至是將嫁，以旗付寶囑曰：「母常語我云爾父為梁王所害，必當報仇，惟望爾輩長大。我聞母言，故繡此旗已五年矣！今我嫁至夫家，収拾建昌、東川軍馬，飛報若到，女急來應，愼勿違焉。」臨行，又以二詩別寶曰：「珊瑚鉤起出深閨，滿目潸然涙濕衣。氷鑒銀臺前長大，金枝玉葉下芳菲。鳥飛兎走頻來往，桂秀梅香不暫移。惆悵同胞未忍別，應知恨重點蒼低。」「何彼秾兮花正紅，香車獨去洱河東。鴻飛雪岫難經目，風刺霜林易割胸。雲白天高連水遠，月新春疊與秋重。一作閨裏繡旗寃父魄，天邊提劍屬兒曹。涙珠恰似通宵雨，千裏關山幾處逢。一作須知恨重蒼山小，回首寒雲千萬重。」洪武十四年四月，國中巫女歌曰：「莫道君為山海主，山海笑諧諧。園中花謝千萬朶，別有明主來。」數日，寶卒，子明襲。寶任職十四年。

## 據
* 《南詔野史》
分類:明列傳
段世

**段世**，乃元之末任大理總管，段功之子、段寶之弟，段明之叔也。

明太祖洪武十五年，段世襲。二月，世聞鄯闡破，梁王死，沐英等兵略尋甸、臨安、澄江、元江、楚雄、洱海，次第皆下，進逼大理，乃遣使致書，請依唐宋故事，奉正朔為外臣。友德不聽，答書諭令速降。凡三致書，世怒，遂遣都使張元亨、州判李洪赴軍前下戰書。畧云：「鄯闡危甚登天，大理險倍投海。英如漢武，昔戰僅置益州；雄若胡元，設官止於中慶。取之易而守之難，莫若依吾請乞冊封，定為進貢，始為良策。吾實武人，不通經史，前代得失則饜聞也。恭惟麾下振耀皇威，功不亞於孔明，才克比於方叔。滌山川之舊染，歴代所未有也。況吾與爾旣無殺父之仇，又無財債之怨，無故交戰，眞乃不祥。爾屯威楚，彼處之民有何罪焉？若耗人之食，是絕其命；取人之財，是刳其心；攄人妻女，是亂人倫，則吾之應，不得已也。爰念爾等皆中國之人，其中豈無一二達士。得此何益？不得何損？西南之地，號為不毛，易動難安。今春氣漸暄，煙瘴漸起，不須殺爾，四五月間，雨霖河泛，爾糧盡氣敝，十散九死。形如鬼魅，色如黑漆，欲活不能，汝之進退狼狽矣。莫若乘此，天晴地幹，早尋活路。寧作中原鬼，莫作邊地魂，爾宜圖之。後理國段明頓首。」書後繼一詩云：「長驅虎旅勢威宣，深入不毛取暴殘。漢武故營旗影滅，唐宗遺壘角聲寒。方今天下平猶易，自古雲南守獨難。擬欲華夷歸一統，經綸度量必須寛。」

友德、英等覽書大怒，拘其使。左副將軍藍玉等率師徑進，兵至品甸，世恃田庵和尚有術，列兵五萬扼下關。沐英自將攻之，不克。乃命王弼，率兵出洱水之東，趨上關，英以兵綴下關，為犄角勢。別遣胡海洋將一軍夜度，從石門間繞道出點蒼山後，縁崖而上張旗幟。遲明，英先驅，渡河斬關而入，海洋之師亦從山而下，腹背夾攻。世眾驚潰，拔其城，世就擒，並執明之二子苴仁、苴義，時二月二十三日也。於是沐英等分兵取鶴慶、麗江，破石門關，蕩金齒，所有摩、和泥、車里、品緬等部相率歸附。又略建昌，故元平章月普帖木兒降。閏二月，賜雲南各土官冠帶及誥勅，使任本州知州等官。四月，烏撒、東川、芒部諸蠻復叛，傅友德、沐英會兵進討，斬首三萬餘級，諸蠻來降，雲南悉平。以烏撒、烏蒙、芒部地近四川，分隸之。九月，土官楊苴等叛，紏眾至二十萬，攻雲南城。都督謝熊、指揮馮誠嬰城固守。沐英自烏撒移兵討之，斬首六萬餘級，擒四千餘人，諸部悉定。

洪武十六年二月，故元右丞普顏篤同土酋高大一作天惠叛，據佛光砦，在大理府浪穹縣東二十里。也先不花叛，據鄧川州。傅友德率郭英平之。又定蒙化州，過金沙江，攻北勝府，今永北廳。擒故元平章隔生。於是麗江府、拒津等州皆平，前後斬首一萬三千級，蠻民降者四十萬戶。明太祖遣耿炳文諭傅友德、藍玉等班師，沐英留鎮雲南，別命列侯王誌、仇成、張龍分赴尋甸各府，繕城池，立屯堡，安輯人民。是年，械送世幷明之二子苴仁、苴義赴京。世臨行，以詩別故人楊朝彥云：「雄兵一日破重關，父子流離瞬息間。別後欲知相憶處，錦江流水彩潺潺。」

洪武十七年四月，傅友德等班師至京，論平雲南功，進封傅友德為穎國公，胡海洋東川侯，陳桓普定侯，張翼鶴慶侯，藍玉、仇成、王弼、張龍等並賜鐵券，子孫世襲。吳復、金朝興先卒，倶授世襲侯爵，鐵券加祿並同。余升職賜金帛有差。以世、苴仁、苴義見明太祖，太祖誅其頭目，諭苴仁、苴義及世曰：「爾祖寶，昔年曾有降表，朕不忍廢。」乃授苴仁官雁門衛鎮撫，賜名歸仁，苴義官武昌衛鎮撫，賜名歸義。世任職一年，段氏世土，至此而絕。太祖又封其族段保為雲龍州土知州。段氏襲總管十二世，起南宋理宗辛酉景定二年，為蒙古世祖中統二年，訖明太祖壬戌洪武十五年，共一百二十二年。

## 據
* 《南詔野史》
分類:明列傳
段實

**段實**，一名**信苴日**，乃元之第二任大理總管，段祥興之子、興智之弟也。

段實於蒙古世祖中統二年，入朝於世祖，襲總管，賜虎符，領大理、威楚、鄯闡、統矢、會川、建昌、騰越等城，自萬戶以下皆受節制。中統四年，蒙古設大理都元帥府，命昔撒昔總制鬼國、大理兩路。至元元年，妖僧舍利威結威楚、統矢、鄯闡及三十七蠻部叛，實討之，大破於威楚、統矢、安寧等處，又破釋多羅十餘萬眾於洱河海口。至元四年，以皇第五子忽哥赤為雲南王，鎮大理。至元五年，忽哥赤受命與安南國王討占城、眞臘。至元七年，置大理路軍民總管府。至元八年冬十一月，世祖改國號曰元。雲南王忽哥赤為元帥寳和丁所殺。元伐金齒、緬甸，降之。分大理三十七蠻部為南北中三路，遣阿魯忒兒宣撫大理，招諭諸蠻。至元十一年，封宗室脫忽魯為雲南王，命雲南行省平章政事賽典赤建雲南各衙門。妖僧舍利威復叛，實遣石買等詭為商賈，執贄往見，挺矛鏦殺之，梟首於市。元世祖賜實白金及金織紋衣。至元十三年，授實為大理等處宣撫使。緬甸叛犯永昌，元命納速剌丁賽典赤之長子，後封延安王。伐之，破砦三百，因天暑，還師。復命諸王相吾答兒、右丞太卜、參政也罕的斤伐緬，招討使法烈先驅造舟於阿若、阿禾兩江，進拔江頭、太公二城，金齒、烏蒙皆降。至元十七年，宋亡。以忽哥赤之子也先帖木兒為雲南王。命忙兀魯征八百媳婦。緬敗忽都帖木兒兵，詔思、播土官田、楊二處兵助討之。命征緬官番聽雲南王節制。至元十八年，實率子阿慶入覲，元祖嘉其忠，晉大理、威楚、金齒等處宣慰使都元帥。升辭，復拜為雲南諸路行中書省參知政事，留阿慶宿衛東宮。至元十九年，實受勅迎征緬師，於金齒病卒。詔以其弟忠為大理宣慰使兼軍民萬戶府，贈實為武定公。實任職二十二年。
## 據
* 《元史》
* 《南詔野史》
分類:元列傳
段功

**段功**，乃元之第十任大理總管，段隆之子、段光之弟也。

元順帝至正五年襲，止授為承務郞、蒙化州知州。至正六年，木邦夷思可叛。元命河南參政賈敦熈督師會雲南路兵討之，以功為前鋒，屢戰克捷。敘功升功為大理總管，尋升參政。至正十三年，紅巾流入建昌，旁掠雲南邊地。阿次失里討平之。至正十五年三月，元竄太師脫脫於雲南。中書右丞哈麻、禦史袁賽因不花等陷之也。十二月，左丞相哈麻矯詔殺脫脫於阿輕乞之地，天下寃之。至正十六年七月，元以四川廉訪使蒲機雲為雲南諸路廉訪使。至正二十三年三月，紅巾明玉珍率其黨李芝麻同弟明二等將兵三萬攻雲南。入金馬山，梁王把匝剌瓦爾密奔楚雄。四月，梁王發中慶，至石碑村，紅巾入城，隨命陜西參政車力帖木兒拒之，擒明二。功謀於楊智，字淵海者，同稽於卜，卜告吉。又得子宗、子秀兵至，功遂從梁王進兵，呂合敗紅巾於關灘江。紅巾收合余衂再戰，殺段氏之驍將鐵萬戶，又有江心莊人楊勝力戰死。是夜，紅巾屯古田寺，功令人焚寺，紅巾亂，以鐵騎搗之，死者大半，追至回蹬關，又大破之。副將謝得攻安寧，功力戰殺二千人，謝得奔中慶。於夜功諜者拾得一書，乃明玉珍母寄珍書曰：「自爾去後，老母平安，征雲南務要得之。兵糧不足，隨後發來，不可輕回。」功閱書，令楊智易其辭曰：「自爾去後，老母不安，臣下亂法。又聞中國人馬入界，非止一處。爾須急回，遲則難保。大夏天統元年，太後平安書。」遂募亡命者賫書往。有打金箔人陳惠願行，惟慮老母在。功許養其母，惠遂往。玉珍得書，揮之去令回報，迨夜，玉珍旋軍。功追攝至七星關，大破其眾。梁王回中慶，奏升功為雲南行省平章，以主阿𧞔妻之。一日主與宴酣，歌『金指環』曰：「將星挺生扶寳闕，寳闕金枝接玉葉。靈輝徹南北東西，皓皓中天光映月。玉文金印大如鬥，猶唐貴主結配偶。父王永壽同碧雞，豪傑長作擎天手。」功久居梁王府，嫡妻高夫人在大理作詞寄功曰：「風卷殘雲，九霄冉冉逐。龍池無偶，水雲一片綠。寂寞倚幃屏，春雨紛紛促。蜀錦半間，鴛鴦獨自宿，珊瑚枕冷，涙滴針穿目，好難禁。將軍一去無度，身與影立，影與身獨，盼將軍只恐樂極生悲寃鬼哭。」至正二十四年春，功還大理，至洱海金雞廟，夫人遣人適來報生子，功喜，作歌曰：「去時野火通山赤，凱歌回奏梁王懌。自冬抵此又陽春，時物變遷今又昔。歸來草色綠無數，桃花正秾柳苞絮。杜鵑啼處日如年，聲聲只促人歸去。」

至正二十五年，功思新婚，欲往梁王所。員外楊智於壁間題詩留功，張希矯亦上書留行。功曰：「寳劍豈埋荒土物耶！」矯苦留不已，功怒流矯於順州。遂與夫人別，倍道至中慶。梁王疑之，私議曰：「平章此來，得無有呑金馬咽碧雞之心。」其下有姤功者復讒構之。王與阿𧞔謀欲以孔雀膽毒功。私泄之，願與西歸。令功周防，功不信。至正二十六年春七月，梁王偕功東寺講經，至通濟橋，功馬逸，王乘機令番將掖殺之。阿𧞔聞之慟哭曰：「昨燈下吾猶言，雲南施宗施秀二人以胭花殯命，奈何不信。今果然。」命侍女錦被包之，以王禮斂送歸大理。詩挽之：「吾家住在雁門深，一片間雲到滇海。心懸明月照靑天，靑天不語今三歲。黃嵩歴亂蒼山秋，誤我一生踏里彩。吐嚕吐嚕段阿奴，施宗施秀同奴歹。雲片波潾不見人，押不蘆花顏色改。肉屏獨坐細思量，西山鐵立風瀟灑。」功喪旣行，阿𧞔遂不食死，以殉焉。其家臣員外楊智淵海聞而亦死之。功死，長子寶自稱平章，立於大理。功任官二十二年。

## 據
* 《南詔野史》
分類:元列傳
段明

**段明**，乃元之第十二任大理總管，段功之孫、段寶之子也。

明太祖洪武十四年四月，段明襲，梁王授明為宣慰使。九月，明太祖命穎川侯傅友德，列侯曹正、王弼、金朝興，都督郭英、張銓等，率師三十萬征雲南。明太祖出餞於龍江。友德至湖廣，分遣都督胡海洋、陳桓等領兵五萬，由四川永寧趨烏撒。友德等率大軍由辰沅趨貴州。進攻普定，擒土酋安瓚，諸苗蠻犵狫聞風迎降。十二月，傅友德等兵至普安，攻下之，進至曲靖。先是，梁王把匝剌瓦爾密遣其司徒平章達里麻將精兵十餘萬屯曲靖，以拒明師。友德倍道進師。將至白石江，忽大霧四塞，沖霧及江而上。頃之霧霧，則兩軍相望，達里麻見之大驚，以為神軍飛至，擁軍陣於南岸。沐英分遣一軍，沂流潛渡，出其陣後，吹銅角，樹旗幟，為疑兵山谷間。達里麻急撤陣後，軍以禦之，上軍陣亂。友德等趣師濟江，一湧而渡，旣渡，整列進戰。敵眾披靡，生擒達里麻，橫屍十餘里，俘其眾二萬人，友德悉慰遣之。友德進擊烏撒，分遣沐英等趣雲南。梁王聞達里麻破，棄城走晉寧州，忽忽納巖，尋入滇池島中，先縊其妃，自飮藥不死，投水死之。父老收塟雲南城西三十里浄耳山，土人立廟妙音寺側。後至嘉靖間，拆廟材修社學，乃因舊址為小寺祀之。雲南右丞觀音保以城降。英等入城，秋毫無犯。收梁王金印並符信圖籍，安撫其民。友德亦自曲靖循格孤山而北，以應永寧之兵。時元右丞實卜聞胡海洋等進自永寧，乃聚兵赤水河，以拒之。海洋等造木筏，夜半濟河，而友德亦至，實卜遁去。友德令將士於烏撒築城，版鍤方具。蠻眾復合，斬首三千餘級，余眾潰散。遂城烏撒，得七星關，以通畢節。又克可渡河，於是東川、烏蒙、芒部諸蠻震懼，望風降附。是年冬十二月，明卒，叔世襲。明任職一年。
## 據
* 《南詔野史》
分類:明列傳
段慶

**段慶**，即**阿慶**，乃元之第四任大理總管，段實之子、段忠之侄也。

元世祖至元二十一年，段慶襲為大理金齒等處宣慰司都元帥、佩金虎符，封宣武將軍，晉鎮國上將軍，尚公主。遣歸，復授雲南行省參政。至元二十五年，以雲南王也先帖木兒移鎮大理，進封營王。至元二十七年冬十月，封皇孫甘剌麻為梁王，鎮雲南。至元二十九年改封梁王甘剌麻為晉王，鎮北邊。至元三十年，封甘麻剌之子松山鎮雲南。至元三十一年世祖崩，孫鐵木耳立，是為成宗。成宗元貞二年，置徹里路，即車里軍民宣慰使司。令與八百犬牙相制。秋八百叛命，也先不花征之。成宗己亥大德三年，雲南水西土官宋隆濟叛，貴州知州張懷德戰死。雲南行省麻九兒討之，追殺賊首撒月，斬首五百級。慶奉勅征交趾，平之。入朝，帶僧左黎同往，成宗敬其法，封為國師。大德十年，年慶卒，子隆幼，弟正襲。慶任職二十三年。

## 據
* 《元史》
* 《南詔野史》
分類:元列傳
段忠

**段忠**，乃元之第三任大理總管，段祥興之子、段興智、段實之弟也。

元世祖至元二十年，段忠襲大理宣慰使兼軍民萬戶府。是年，忠隨元元帥闊木征芒部、兩林蠻及會川等處，立功，元授忠為善闡酋，賜虎符。元置邦牙宣慰司於蒲甘城，命雲南王也先帖木兒率招討使怯烈總兵三千往鎮之。忠奉雲南王命伐武定。冬十二月忠卒，以實之子阿慶為大理金齒等處宣慰司都元帥、佩金虎符，封宣武將軍，晉鎮國上將軍，尚公主。遣歸，復授雲南行省參政。忠任職一年。

## 據
* 《元史》
* 《南詔野史》
分類:元列傳
段正

**段忠**，乃元之第五任大理總管，段實之子、段慶之弟也。

元成宗大德十一十年，段正襲。正招蒙化山中生爨入籍。元授正為參政，仍大理軍民總管。晉寧建盤龍寺。元武宗至大元年，沾益、烏蒙地大震，三日並出。至大二年三月，梁王松山風疾，詔封皇第七子西平王奧魯赤之孫老的代鎮雲南。元仁宗皇慶元年，詔罷征八百。皇慶二年冬十月，學士李孟奏準開科，三年一試。時九成殿生芝，天下共取士三百名，每榜雲南取五名，內蒙古二名，塞目二名，漢人一名。以八月二十日初場，二十三日次場，二十六日三場。延祐二年十一月，封武宗子和世㻋為周王，出鎮雲南。延祐三年，正卒，慶子隆襲。正任職十年。
## 據
* 《元史》
* 《南詔野史》
分類:元列傳
段隆

**段隆**，乃元之第六任大理總管，段實之孫、段慶之子也。

元仁宗延祐四年，段隆襲，元授隆為大理軍民總管。延祐六年，雲南行省奏：「夷俗：凡土官無子，即以妻代管。請聽之。」詔曰可。延祐七年，封甘麻剌孫王禪為雲南王。元英宗至治三年，進封王禪為梁王，封其子帖木兒不花為雲南王。八月，諸王按梯不花、孛羅、月魯鐵木兒等及御史大夫鐵失弒英宗於南坡行幄。九月泰定帝也孫鐵木兒即位。十二月流諸王月魯鐵木兒於雲南。元文宗至順元年，以豫王阿忒思納失里出鎮雲南。諸王禿堅據雲南叛，殺廉訪使，自稱雲南王。元詔樞密帖木兒討之，發朵甘思等處兵分道進。至四川建昌、羅羅斯，權尋甸府官曲朮集義兵討禿堅，敗賊伯忽於馬龍，追至金馬山，擒之。是年，隆以老退閑，子俊襲。隆任職十四年。
## 據
* 《元史》
* 《南詔野史》
分類:元列傳
段光

**段光**，乃元之第九任大理總管，段慶之孫、段隆之子也。

元順帝元統元年，段光襲，朝命止授為承務郞、蒙化州知州。番兵作亂，孟州判官李生等守白崖，値高蓬新敗番兵，乗勝長驅破河尾關。光率兵大敗之，斬馘無算，河水盡赤，為之不流，得戰馬甲仗數千。光賦凱旋詩曰：「雨鎖金門百里城，神州花木管弦聲。齊天蒼嶽參雲峻，界地楡河射月明。梵宇三千朝唄朗，招提八百夜香淸。恒沙善果心無異，何患愚夷治不平。」元統二年，光以先與梁王把匝剌瓦爾密、孛羅因分域構隙，至是遣張希矯、楊生、張連等發兵攻梁王，不勝，士卒多死，希矯等遁歸。順帝至元元年，梁王侵大理，光自督兵與戰於昆彌山即今大理府趙州南之定西嶺，梁王大敗。凱還，侍翰楊天甫作『長壽仙曲』上光曰：「蒙氏鐘王氣，駕馭萬乗唐。南龍光對北金鎖，東洱水朝西點蒼，四面固金湯。江綠春楊柳，岸淸古雪霜。屏障龍吟梅破王，竹林鶴立菊舒黃，四季景如妝。此生誠慶幸，有眼睹明王。」光大喜，設宴謝之。至正元年，梁王刺殺段氏臣高蓬。先是，光令蓬督兵羅那關，梁王使人暗招之，蓬不從，答之詩曰：「寄語下番梁王翁，檄書何苦招高蓬，身為五嶽嵩山主，智過六丁縮地公，鐵甲鐵盔持鐵槊，花鞍花索馭花驄，但揮眼前黃石陣，孤雲擊破幾千重。」梁王忌之，乃重賄蓬庖人，刺殺之。至正四年，光卒，弟功襲。光任職十二年。

## 據
* 《元史》
* 《南詔野史》
分類:元列傳
段俊

**段俊**，乃元之第七任大理總管，段慶之孫、段隆之子也。

元文宗至順二年，段俊襲，元授俊為雲南行省平章。烏撒部奏：「雲南驛輸征甚苦，願屬四川。」奏下參政賈敦煕議之。是年俊卒，族弟義襲。俊任職一年。
## 據
* 《元史》
* 《南詔野史》
分類:元列傳
段義

**段義**，乃元之第八任大理總管，段正之子、段俊之族弟也。

元文宗至順三年，段義襲，朝命止授為承務郞、蒙化州知州。是年阿容禾叛於中慶路，義助兵討平之，以功升參政。九月，烏蒙土官祿余寇順元，雲南行省遣都事那海奉詔往諭，授余為參政。冬十一月，雲南行省奏：「國馬每月上寅日給鹽，飲之無病。因伯忽反，鹽不給，馬多死。」詔四川以鹽給之。是年義卒，隆子光襲。義任職一年。
## 據
* 《元史》
* 《南詔野史》
分類:元列傳
段興智

**段興智**，乃大理國之末帝，孝義帝之子也。

道隆十三年（宋理宗淳祐十一年、一二五一年），孝義帝崩，興智即位。明年，改元利正。又曰改元興正、天定。是年為元憲宗之二年七月丙午，蒙古太弟忽必烈等奉憲宗命，伐大理。受制專征，以大將兀良合臺總督軍務。八月，次臨洮，由六盤踰吐番，凡行山谷二千餘里無人之境。先遣王律朮、王侯、王鑒來諭大理，道阻而還。九月，次忒刺，分三道進。兀良合臺率西道兵，由晏當路，諸王抄合也只烈率東道兵，由白蠻，忽必烈率勁騎，由中道。乙巳，至滿陀城，留其輜重。十月，過大渡河。十一月，至白蠻打郭砦。十二月，再遣三使入大理，招興智，皆被殺。智命相國高泰祥守金沙江，與蒙古將伯顏不花、虎兒敦等相持。忽必烈命眾以革囊潛濟江，破吐番，渉摩荻，出石門，所過降之，遂進薄大理。泰祥回軍，奉興智拒戰，不勝。蒙古兵入上關。智奔鄯闡，泰祥退至統失邏先為姚安府，府裁，今為姚州，屬楚雄府。募兵於三十七部未至，而蒙古兵已長驅而入，泰祥被執大理，不屈，乃斬於五華樓下。泰祥夫人段氏，抱孤兒高瓊、高長壽等伸訴。忽必烈許以世其官。高泰祥為大中國升泰九世孫。遂滅段氏而有其地，得五城、八府、蠻部三十有七。乘勝入吐蕃，降其酋。蒙古憲宗三年，忽必烈班師。大將兀良合臺拔鄯闡，獲興智以獻，憲宗命赦之，封為摩訶羅嵯，管領八方，仍守其地，世襲總管。計興智在位二年，憲宗授兀良合臺銀印，加大元帥，還鎮大理。以劉時中為宣撫使，與興智同安輯焉。

世祖忽必烈中統元年，興智率其季弟段信苴福北行，朝於世祖，道卒。計為總管又七年。蒙古遣使來祭吊，贈為**後理國向義天定賢王**。中統二年，世祖勅授王之弟信苴日則段實。總管守大理。段氏後理國，自段正淳復國，起宋哲宗紹聖三年，訖宋理宗寶應元年，傳八世，共一百五十七年。總計段氏大理、後理二國，傳二十二世，共三百十五年。段氏總管，除天定賢王段興智受封總管七年外，起段信苴日即段實訖段世，共襲十二世。
## 據
* 《元史》
* 《南詔野史》
分類:大理本紀
楊義貞

**楊義貞**，乃大理國中篡位之君。本為上德帝之臣，广安四年（宋神宗元豐三年、一〇八〇年），弒君自立，號**廣安皇帝**。年號或曰廣安、或曰德安。

楊慎《滇載記》云，上德帝「為其臣楊義貞所弒。義貞自立，號廣安皇帝，凡四年。」
 
王崧《雲南備征志》卷七云，上德帝「以宋熙寧八年立，改元二，曰上德、廣安。為其臣楊義貞所弒。楊義貞篡立，自號廣安皇帝，凡四年。段氏之臣曰高智昇遣子昇太起東方兵討滅之，而立段壽輝。」
 
倪輅《南詔野史》云，「宋神宗元豐三年楊義貞弒而自立，改元廣安。篡位四越月，跋臣高智昇命子昇太起兵殺之，而立壽輝。」
 
《白古通紀淺述·大理國紀》云，上德帝「在位六年。楊義貞殺而自立，是為廣安皇帝，改元德安。篡位四月半，段臣高智昇命子昇太起東方兵殺之。」

分類:大理本紀
大理孝德帝

**大理孝德帝**，段氏，讳**思廉**，乃大理國之第十一帝。太祖玄孫，智恩之子也。

天明二年（宋仁宗慶曆四年、一〇四四年）國人廢天明帝，思廉即位。明年，改元保安，又改元政安、正德、保德。政安二年（宋皇祐四年、一〇五二年），廣源州屬交趾諒山府。蠻儂智高反郞州，偽號大南國，自稱仁惠皇帝，改元啟曆。九月，宋以樞密副使狄青為荊湖宣撫使，督諸軍討之。十二月，狄青至廣南，合孫沔、余靖之兵，進次賓川。政安三年（宋皇祐五年、一〇五三年）正月，至邕州。上元節，狄青破昆侖關在南寧府城東二百里，距賓川州二十里。大破儂智高兵。智高燒城遁，由合江入大理，思廉殺之，函首送京師。是以段氏始聞於宋。正德二年（宋嘉祐八年、一〇六三年），命嶽侯高智升討楊允賢，克之。加智升太保，封德侯，賜白崖茹甸之地，尋晉封鄯闡侯，子孫世襲。保德二年（宋神宗熙寧八年、一〇七五年），思廉禪位為僧，在位三十一年， 諡**孝德皇帝**，胡蔚《南詔野史》作廟號**興宗**，諸葛元聲《滇史》、楊慎《滇載記》、蔣彬《南詔源流紀要》、倪蛻《滇雲歷年傳》作廟號**世宗**。子廉義立。
## 據
* 《南詔野史》
分類:大理本紀
大理太祖

**大理太祖**，段氏，諱**思平**，乃大理國之開國之君，其先武威郡北人，世為南詔蒙氏將。

唐玄宗天寶十載、十三載，唐再伐雲南，雲南王閣邏鳳命世子鳳伽異、大軍將段儉魏迎戰於點蒼山及西洱河，兩敗唐兵。以功升儉魏為清平官，賜名忠國，尋拜相，六傳而至思平。

思平母因過江，水泛觸浮木，若有感而娠，生思平，幷其弟思良。思平為幕覽，小府副將也。常遊山中，得為帝之讖，又每多異征。時東川節度使楊幹貞之弟楊詔者已貴，聞而忌之，使人賊思平。思平逃匿於崇恩寺，在大理府城南九裏。捕者追至，見蛛網盈寺門，不入，故得脫。後積戰功，使為通海節度使。大天興尊聖二年（後唐明宗天成四年、九二九年），楊幹貞奪趙善政之位，立國大義寧。受楊詔之譖，常欲除思平。思平卜於秀山神祠，就其舅爨判自匿。大義寧大明六年（後晉高祖天福元年、九三六年），幹貞索捕思平甚急。會善政臣守高方，素與思平善，密遣人招思平。思平與其弟思良、軍師董迦羅走就之。皆裂冠，變姓名，為獵者，牽一犬至品甸波大村宿旅舍。舍有戟，生牛革裹之，是夜風起，戟忽洞革出。思平驚曰：「是何铦利？得非神戟乎！」問主人曰：「戟何為？」曰：「以防夜耳。」曰：「防夜莫若犬。」遂以犬易戟去。行至葉鏡湖，得神馬。饑取野桃而食，核上有蟲嚙「靑昔」二字，思平解為十二月二十一日，意其吉兆。於是急趨而前，借兵於東方黑爨三十七蠻部，會於石城。以董迦羅為軍師。兵集之期，適十二月二十一日也。所向皆克，遂進攻大理，討幹貞。時詔等陳兵據橋，軍不能過。思平夜忽得三夢：人無首；玉瓶無耳；鏡破。覺而告其下。迦羅觧之曰：君乃丈夫，去首為天；玉瓶去耳為王；鏡破則無對者，此神示吉兆。是日，有被纓浣沙婦，指渡處曰：「人從我江尾，馬從三沙矣，爾國名大理。」從之，乃得過江，擊詔等殺之。幹貞聞詔等軍敗，出奔。

思平即位，時後晉天福二年（九三七年）也，年四十四歲。建號大理國，建元文德，仍都大理。文德二年封董迦羅為相國，封高方為嶽侯，分治成紀、巨橋等地。封爨判為巴甸侯。祠秀山神，免東方三十七蠻部徭役，赦國中凡有罪無子孫者。文德三年，赦楊幹貞罪，廢為僧。一說幹貞敗後，挈其妻子奔永昌郡。思平遣兵追之，至萬劍樹，幹貞自縊而死。思平俘其妻子親屬。思平好佛，歲歲建寺，鑄佛萬尊。文德八年（後晉出帝開運元年、九四四年）思平崩，在位八年，廟號**太祖**，諡**聖神文武皇帝**，子思英立，是為文經帝。

## 據
* 《南詔野史》
分類:大理本紀
晉哀公

**晉敬公**，《史記·晉世家》作**晉哀公**、《史記·趙世家》作**晉懿公**，姬姓，諱**驕**，乃戰國時晉之君。昭公曾孫也。世本曰，昭公生公子雍，雍生忌，忌生懿公驕。

出公二十三年（前四五二年）出奔楚，趙、韓、魏三家立昭公曾孫驕為晉君，是為敬公。哀公十八年（前四三四年）薨，子幽公柳即位。

年表曰，出公十八年，次哀公忌二年，次懿公驕十七年。晉世家曰昭公少子雍生忌，忌善知伯，早死，知伯立忌子驕為君，是為哀公。哀公十八年卒，子幽公柳立。驕即哀公，而無懿公。以《竹書紀年》所載，出公出奔當在三家滅知之後一年也，則敬公非知伯所立也。《史記年表》以其在位十九年，元年為前四五六年，十九年為前四三八年。

## 據
* 楊寬《戰國史料編年輯證》
* 《史記·晉世家》
分類:晉公世家
高升泰

**高升泰**，乃大理國中斷時大中國之君。鄯闡侯高智升之子也。

升泰乃嶽侯高方之裔，大理點蒼山蓮花峯下芒湧溪人。將生，其父襲嶽侯，智升往石雲寺在點蒼山白雪峯麓進香回，遇一老叟曰：「爾家將生貴子，可速歸。」智升至家，而升泰適生，心頗異之。及長，有材器，仕為清平官，兼九爽之事，譽望日重。孝德帝思廉出遊，猝遇烈風，吹踣其馬。孝德帝將墜，智深躍前扶之。孝德帝德智升，賜以宮人及珠玉。楊允賢叛，孝德帝命智升討之，以功加太保，封德侯，旋晉鄯闡侯，世襲。廣安四年（宋神宗元豐三年、一〇八〇年），楊義貞殺上德帝廉義而自立，鄯闡侯高智升命子清平官高升泰起東方爨僰兵，討而誅之，立廉義之侄壽輝。壽輝以智升為布燮，升泰襲鄯闡侯。壽輝在位災異疊興，因禪位於孝德帝之孫正明。天祐四年（宋哲宗紹聖元年、一〇九四年），正明為君不振，人心歸高氏。遂請升泰為君，而正明禪以位焉。高升泰受位，改國號曰大中國。明年，改元上治。上治二年（宋紹聖三年、一〇九六年），升泰在位二年，寢疾。遺命曰：「我之立國，以段氏之弱，我死，必以國仍還段氏，愼勿背我。」崩，諡富有聖德表正皇帝。其子高泰明遵遺命，還位正明之弟正淳。段氏復興，號後理國。高氏相之，政令皆出其門，國人稱為高國主，段氏擁虛位而已。
## 據
* 《南詔野史》
分類:大理本紀
晉幽公

**晉幽公**，姬姓，諱**柳**，乃戰國時晉之君。哀公之子也。

哀公十八年（前四三四年）薨，幽公即位。幽公之時，晉衰，反朝韓、趙、魏之君。獨有絳、曲沃，餘皆入三晉。幽公七年，晉大旱地生鹽。九年，丹水出反相擊。十八年（前四一六年），幽公淫婦人，夜竊出邑中，盜殺幽公。紀年曰，夫人秦嬴賊公於髙寢之上。魏文侯以兵誅晉亂，立幽公子止，是爲烈公。年表曰，魏誅幽公，立其弟止。《史記》以幽公元年爲前四三七年，十八年前爲前四二〇年。
## 據
* 楊寬《戰國史料編年輯證》
* 《史記·晉世家》
分類:晉公世家
晉烈公

**晉烈公**，姬姓，諱**止**，乃戰國時晉之君。幽公之子也。六國年表作幽公之弟。

幽公十八年（前四一六年）薨，幽公遇弒，魏文侯立止爲烈公。烈公四年，趙氏城平邑。五年，田公子居思伐趙鄙，圍平邑。十年，田肹及邯鄲韓舉戰於平邑，獲韓舉，取平邑新城。烈公十三年（世家作十九年），周威烈王賜趙籍、韓䖍、魏斯，皆命為諸侯。二十七年（前三八九年），烈公薨，子孝公頎立。《史記》以烈公元年爲前四一九年，二十七年前爲前三九三年。
## 據
* 楊寬《戰國史料編年輯證》
* 《史記·晉世家》
分類:晉公世家
晉孝公

**晉孝公**，竹書紀年作**桓公**，姬姓，諱**頎**，世本作**傾**，乃戰國時晉之君。烈公之子也。

烈公二十七年（前三八九年）薨，子孝公頎立。桓公二十年（前三六九年），趙成侯、韓共侯遷桓公於屯留。《史記》以孝公元年爲前三九二年，十五年前爲前三七八年，孝公薨，子靜公俱酒立。
## 據
* 楊寬《戰國史料編年輯證》
* 《史記·晉世家》
分類:晉公世家
宋悼公

**宋悼公**，子姓，諱**購由**，乃周諸侯宋之第三十一君，昭公之子也。

昭公六十五年（公元前四〇四年）薨，子悼公購由即位。悼公十九年（公元前三八五年）韓文侯攻宋，東到彭城，虜宋悼公。悼公薨，子休公田即位。竹書紀年作悼公在位十八年，史記以悼公在位八年，元年爲公元前四〇三年，八年爲公元前三九六年。

## 據
*  楊寬《戰國史料編年輯證》
* 《史記·宋微子世家》
分類:宋公世家
宋休公

**宋休公**，子姓，諱**田**，乃周諸侯宋之第三十二君，悼公之子也。

悼公十九年（公元前三八五年）薨，子休公田即位。休公二十三年（公元前三六三年）薨，子辟兵即位。史記以悼公元年爲公元前三九五年，二十三年爲公元前三七三年。
## 據
* 楊寬《戰國史料編年輯證》
* 《史記·宋微子世家》
分類:宋公世家
宋桓侯

**宋桓侯**，史記作**辟公**，子姓，諱**辟兵**，紀年作**璧**，一作**璧兵**，乃周諸侯宋之第三十三君，休公之子也。

休公二十三年（公元前三六三年）薨，子辟兵即位。桓侯七年（公元前三五六年）薨，剔成即位。竹書紀年作剔成肝廢其君璧而自立，史記以辟公在位三年，元年爲公元前三七二年，三年爲公元前三七〇年。
## 據
*  楊寬《戰國史料編年輯證》
* 《史記·宋微子世家》
分類:宋公世家